Η Γενιά των 700 ευρώ: 4/1/09 - 5/1/09\nΔιαγενεακή Δικαιοσύνη; Μα τι λέτε. Εγώ στο γιο μου συνέχεια δίνω.\nΤο κείμενο που ακολουθεί είναι η εισήγηση του επικεφαλής της G700, Δημήτρη Γκούγκλα, στη συνέντευξη Τύπου που έδωσαν από κοινού σήμερα στις 13:00 το μεσημέρι οι οργανώσεις "50και Ελλάς" και "Γενιά των 700 ευρώ - G700" με αφορμή την 1η Ημέρα Διαγενεακής Αλληλεγγύης και Συνεργασίας την Τετάρτη 29 Απριλίου. Αργότερα θα προστεθούν links προς τις εισηγήσεις των Τζούντη Τριανταφύλλου, ιδρυτικού μέλους της 50και Ελλάς, Μυρτώς Ράγγα, επιστημονικής συνεργάτη της 50και Ελλάς και Περικλή Λιακάκη, Προέδρου του Σωματείου Εργαζομένων STAGE IKA.\nΛέγομαι Δημήτρης Γκούγκλας και είμαι επικεφαλής της διαδικτυακής κίνησης πολιτών «Η γενιά των 700 ευρώ». Της G700.\nΘα σας περιγράψω ένα περιστατικό που μου συνέβη πριν από δύο εβδομάδες για να μπορέσω να εξηγήσω όσο το δυνατόν πιο απλά τι σημαίνει διαγενεακή δικαιοσύνη και αλληλεγγύη, εστιάζοντας στην περίπτωση των νέων που είναι η δική μας ομάδα στόχος.\nΉμουν καλεσμένος πριν από δυο βδομάδες μ’ ένα άλλο φίλο και μέλος της G700 σε ομιλία με θέμα τη νεανική επιχειρηματικότητα. Αφού τελείωσε η συγκεκριμένη Ημερίδα καθίσαμε ακριβώς έξω από την αίθουσα και χαιρετούσαμε τον κόσμο που αποχωρούσε. Έρχεται λοιπόν ένας κύριος, λίγο αγριεμένος, και μας λέει το εξής:\n-Καλά βρε παιδιά ωραία η ομιλία, μπράβο, αλλά αυτό το «διαγενεακή δικαιοσύνη» στο φυλλάδιο που μοιράζετε δεν το καταλαβαίνω. Τι πάει να πει αυτό; Εγώ του γιου μου όλη μέρα του δίνω. Πάρε και λεφτά, νοίκιασε και σπίτι, πάρε και το αυτοκίνητο, να και για διακοπές. Τι διαγενεακή δικαιοσύνη μου λες και πράσινα άλογα; Όλο ζητάει και όλο δίνω.\nΤου εξηγήσαμε λοιπόν περίπου αυτά για τα οποία θα σας μιλήσω σήμερα.\nΜέσες άκρες, η συντριπτική πλειοψηφία των Ελλήνων γονέων αισθάνεται σαν αυτόν τον κύριο. Αντιλαμβάνεται τις γενεακές σχέσεις σαν σχέσεις γονέα και παιδιού, όπου ο γονιός δίνει στο παιδί και το παιδί παίρνει στο πλαίσιο του αλτρουισμού που διέπει τις οικογενειακές σχέσεις.\nΠροσπάθησα λοιπόν να του εξηγήσω ότι, πέρα από το ότι το δώσε - δώσε δεν είναι η καλύτερη τακτική γιατί προωθεί την παρασιτική εξάρτηση των νέων από το γονικό επίδομα, όταν εμείς ως G700 αναφερόμαστε στην έννοια διαγενεακή δικαιοσύνη και αλληλεγγύη ΔΕΝ εννοούμε τις σχέσεις ανάμεσα σε γονείς και παιδιά στο πλαίσιο της οικογένειας. Δεν εννοούμε δηλαδή τις μεταβιβάσεις σε χρόνο, χρήμα και φροντίδα που λαμβάνουν χώρα στο σπίτι του καθενός από εμάς.\nΌχι ότι αυτές δεν αποτελούν μέρος των σχέσεων ανάμεσα στις γενιές.\nΣαφώς και ΝΑΙ.\nΌμως, η διαγενεακή αλληλεγγύη και συνεργασία δεν έχει να κάνει με τον αλτρουισμό που αναπτύσσεται στο πλαίσιο μιας οικογένειας, αλλά αφορά στη δίκαιη διευθέτηση των σχέσεων ανάμεσα στις γενιές στο δημόσιο χώρο. Κυρίως στο ασφαλιστικό, το δημοσιονομικό, το οικολογικό, το εργασιακό, τα συλλογικά αγαθά.\nΓια παράδειγμα, διαγενεακή ανισότητα είναι ο ηλικιωμένος συνταξιούχος να παίρνει σύνταξη πείνας των 400 ευρώ. Ο 55ρης να μην έχει δουλειά σε μια κρίσιμη φάση όπου έχει υψηλές οικογενειακές υποχρεώσεις, ο νέος να δουλεύει πέντε χρόνια με stage χωρίς ασφάλιση, και η γυναίκα υπάλληλος του δημοσίου ασφαλισμένη του ‘80 να βγαίνει πρόωρα στη σύνταξη, κι αυτό να θεωρείται κοινωνική πολιτική!!!\nΑς το εξηγήσω όμως λίγο διαφορετικά, θέτοντας με μερικά ερωτήματα.\n1.Έχουμε ένα κοινωνικά δίκαιο και βιώσιμο σε βάθος χρόνου ασφαλιστικό σύστημα, που μπορεί να εκπληρώσει τις υποχρεώσεις του έναντι των νέων εργαζόμενων όταν έρθει η ώρα ή έχουμε ένα σύστημα που ευνοεί τους σήμερα σε βάρος των αύριο;\nΚατά την άποψή μας: με 44% του εργατικού κόστους μέσο ύψος εισφορών ΙΚΑ, με συνεχή επιδείνωση των όρων ασφάλισης για τους νέους, με το μεγαλύτερο ποσοστό φτωχών συνταξιούχων στην Ευρώπη (25%) και ένα αναλογιστικό ασφαλιστικό έλλειμμα στο 4,4% του ΑΕΠ μόνο για τα τέσσερα μεγάλα ασφαλιστικά ταμεία για φέτος, ΠΡΟΦΑΝΩΣ συμβαίνει το δεύτερο.\n2. Είναι η δημοσιονομική θέση της Ελλάδας βιώσιμη ή κάποιοι έφαγαν με χρυσά κουτάλια και έστειλαν το λογαριασμό στους επόμενους;\nΗ ιστορία δείχνει το δεύτερο. Όπως βλέπουμε από την εκτίναξη των χρεών μεταπολιτευτικά αλλά και τώρα με την αύξηση του κόστους δανεισμού και τη νέα επιτήρηση που έρχεται από την ΕΕ, σε καμία περίπτωση δεν μπορεί κάποιος να ισχυριστεί ότι η οικονομική πολιτική της Ελλάδας είναι διαγενεακά δίκαιη ή αλληλέγγυα. Μάλιστα είναι τόσο αποτυχημένη που ενίοτε επιχειρείται να πληρώσει το μάρμαρο η νύφη με τον πλέον χυδαίο τρόπο. Όπως έγινε με τη φορολόγηση των μισθωτών με το μπλοκάκι. Φτάσαμε στο σημείο σήμερα ΞΑΝΑ να μην έχουμε να πληρώσουμε μισθούς και συντάξεις, πόσο μάλλον να χρησιμοποιήσουμε τις δημόσιες επενδύσεις για να τονώσουμε την οικονομία.\n3.Τρίτον: Υπάρχει οικολογική ισορροπία ή έχουμε οικολογικό έλλειμμα;\nΗ απάντηση είναι κι εδώ απλή. Το δεύτερο. Για κάθε μονάδα ΑΕΠ η Ελλάδα παράγει 41% περισσότερες εκπομπές αερίων του θερμοκηπίου σε σχέση με την ΕΕ-15, με τον κάθε Έλληνα να παράγει σχεδόν 12,5 τόνους κάθε χρόνο, δηλαδή 12% περισσοτέρους από τον Ευρωπαϊκό μέσο όρο. Χώρια το γεγονός ότι έχουμε τη μεγαλύτερη εξάρτηση από πετρέλαιο σε όλη την Ευρώπη των 25.\nΆρα μιλάμε για κόστος προσαρμογής που νέοι και κυρίως οι μελλοντικοί πολίτες αυτής της χώρας καλούνται να πληρώσουν για να αποκατασταθεί η βιωσιμότητα.\n4. Τέταρτον, έχουμε βελτίωση των όρων εργασίας για τους νέους ή όχι;\nΤα νέα κοινωνικά κινήματα ανά την Ευρώπη: οι milleuristas στην Ισπανία, η γενιά των 1000 ευρώ στην Ιταλία, η γενιά της Πρακτικής Άσκησης σε Γερμανία και Αυστρία, η γενιά της επισφάλειας στη Γαλλία, δείχνουν ότι βρισκόμαστε αντιμέτωποι με ένα νέο φαινόμενο.\nΤην εμφάνιση του ΠΡΕΚΑΡΙΑΤΟΥ.\nΜια στρατιά νέων επισφαλών εργαζόμενων. Εδώ είναι ο Περικλής για να μας μιλήσει στη συνέχεια για το φαινόμενο των stage και της κατάχρησής τους από το ίδιο το κράτος, φαινόμενο που αποτελεί πηγή διαγενεακής και κοινωνικής αδικίας.\nΕγώ θα σας δώσω πολύ σύντομα την εικόνα του Πρεκαριάτου στην Ελλάδα:\n- Σύμφωνα με διαχρονικά στοιχεία του ΟΟΣΑ και της Eurostat η ανεργία στους Έλληνες νέους ηλικίας 19-24 ουδέποτε έπεσε κάτω του 22% από τις αρχές του 80. Σήμερα είναι στο 25% .\n-Αντίστοιχα για τις ηλικίες 24-35 ουδέποτε έπεσε κάτω του 10%. Σήμερα η Έρευνα Εργατικού Δυναμικού της ΕΣΥΕ δείχνει: 12%.\n- Μισθολογικά τα πράγματα είναι ακόμα πιο ανησυχητικά. Σύμφωνα με στοιχεία της ΕΣΥΕ το 56% των νέων μέχρι 30 ετών πληρώνονται μέχρι 700 ευρώ.\n- Σύμφωνα με έρευνα του Παιδαγωγικού Ινστιτούτου: δύο στους τρεις 25 χρονους (64,4% το ακριβές ποσοστό) δηλώνουν ότι έχουν καθαρές μηνιαίες αποδοχές έως 750 ευρώ.\n- Ταυτόχρονα, σύμφωνα με την ίδια έρευνα το 46% των νέων δηλώνουν προσωρινά απασχολούμενοι, δηλαδή υπό το καθεστώς του συμβασιούχου ή του καταρτιζόμενου.\n- επίσης ένας στους δύο 25χρονους ετερεοπασχολείται αναγκαστικά: δηλαδή ΔΕΝ εργάζεται στο επάγγελμα που είχε επιλέξει και αυτό το θεωρεί πρόβλημα.\n- τέλος να προσθέτω επίσης ότι το ποσοστό των ενοικιαζόμενων εργαζόμενων στην Ελλάδα αυξήθηκε από 0,2% το 2005 σε 2% το 2007. Πλέον, υπολογίζεται ότι συνολικά στην Ελλάδα οι ενοικιαζόμενοι εργαζόμενοι ξεπερνούν τις 25.000. Μέχρι σήμερα αυτοί ήταν εργαζόμενοι περιορισμένων δικαιωμάτων.\nΥπ’ αυτή την έννοια η νέα γενιά, παρά την επίπλαστη ευημερία που τη χαρακτηρίζει, αντιμετωπίζει πιο επώδυνα από κάθε προηγούμενη γενιά τόσο την υποβάθμιση της αξίας της εργασίας όσο και το φάσμα της διαγενεακής ανισότητας στο δημόσιο χώρο. Είμαστε η λεγόμενη γενιά της οικονομικής και κοινωνικής καθόδου.\nΓια εμάς τα πράγματα είναι σαφή.\nΔε θέλουμε οικογενειακό χαρτζιλίκι θέλουμε πολλές και καλές δουλειές. Θέλουμε να δουλέψουμε να γίνουμε ελεύθερα και ανεξάρτητα άτομα.\nΔε θέλουμε να αναπτυχθεί ο κανιβαλισμός ανάμεσα στις γενιές. Θέλουμε να είμαστε σε θέση, να έχουμε την οικονομική δυνατότητα να αναλάβουμε τις ευθύνες που μας αναλογούν στη βοήθεια των ατόμων μεγαλύτερης ηλικίας. Αυτό σημαίνει ότι δε θα καταστούν οι νέοι μια γενιά Ιφιγένεια, η οποία θα αναλάβει εξ’ ολοκλήρου το κόστος της προσαρμογής σε όλα τα μεγάλα δημόσια ζητήματα που προανέφερα.\nΥπ’ αυτή τη έννοια λοιπόν, όπως δήλωσε ο Πρόεδρος της Δημοκρατίας κύριος Κάρολος Παπούλιας κατά τη συνάντηση που είχαμε μαζί του τον περασμένο Δεκέμβριο με αφορμή τις ταραχές στο κέντρο της Αθήνας, η διαγενεακή δικαιοσύνη αποτελεί βασική συνιστώσα της κοινωνικής δικαιοσύνης.\nΓι’ αυτό αγωνιζόμαστε εδώ και δύο χρόνια. Γι’ αυτό αγωνιζόμαστε και κάνουμε αυτή την εκδήλωση σήμερα.\nΚλείνοντας, και πριν δώσω το λόγο στον Περικλή που θα μας μιλήσει για το θέμα των stage θέλω να τονίσω το εξής:\n«Η γενιά των 700 ευρώ», η G700, υπήρξε ευθύς εξαρχής ένα project Διαγενεακής Αλληλεγγύης και Συνεργασίας.\nΈνα Project που χρησιμοποιώντας τον όρο γενιά των 700 ευρώ στόχο δεν ήθελε να διαμαρτυρηθεί απλώς για τους χαμηλούς μισθούς, αλλά να μιλήσει για μια νέου είδους φτώχεια που αφορά στους νέους και που σχετίζεται με τη διεύρυνση της διαγενεακής ανισότητας στο δημόσιο χώρο.\nΑναρτήθηκε από G700 στις 6:57 PM\nΕτικέτες G700 Δύναμη Αλλαγής-Δύναμη Ανανέωσης, Για ποια γενιά μιλάμε;, Διαγενεακή Δικαιοσύνη\nΗ γενιά των 700 ευρώ συναντάει τους 50και. Γραπτή Δήλωση για το Διαγενεακό Ζήτημα\nΓραπτή Δήλωση των οργανώσεων «Γενιά των 700 ευρώ - G700» και «50και Ελλάς» για την 1η Ευρωπαϊκή Ημέρα Διαγενεακής Αλληλεγγύης*\nΗ δημογραφική πρόκληση, σε συνδυασμό με το οικολογικό έλλειμμα και την απουσία επαρκών θέσεων εργασίας για τη νέα γενιά αποτελούν μερικές από τις κυριότερες προκλήσεις που αντιμετωπίζουν σήμερα οι ευρωπαϊκές κοινωνίες.\nΚαθώς οι Ευρωπαϊκές χώρες γερνούν με γρήγορους ρυθμούς, τα ισχύοντα κοινωνικά και ασφαλιστικά συστήματα τίθενται υπό αφόρητη οικονομική πίεση με αποτέλεσμα να δυσκολεύονται να καλύψουν τις αυξανόμενες ανάγκες και υποχρεώσεις που έχουν αναλάβει για συντάξεις και κοινωνική προστασία.\nΜε τη διεύρυνση του οικολογικού ελλείμματος, το δικαίωμα των παιδιών και των μελλοντικών γενεών να ζήσουν ως ενήλικες σε ένα ισόρροπο φυσικό και δομημένο περιβάλλον τίθεται υπό αμφισβήτηση.\nΌσο οι νέοι δεν έχουν πρόσβαση στην αγορά εργασίας, διατρέχοντας το σοβαρό κίνδυνο να μετατραπούν σε μια γενιά κοινωνικής στασιμότητας και καθόδου, αναπτύσσουν εχθρότητα έναντι της ΕΕ και βλέπουν με καχυποψία το ρόλο των προηγούμενων γενεών στην αγορά εργασίας, τροφοδοτώντας έτσι την κοινωνική προκατάληψη σχετικά με την απασχολησιμότητα και την παραγωγικότητα των εργαζόμενων μεγαλύτερης ηλικίας.\nΣυγχρόνως η απουσία πληροφόρησης των μεγαλύτερων ηλικιακά ομάδων ως προς τα αίτια της δημογραφικής γήρανσης αλλά και τις συνέπειες αυτής στα ασφαλιστικά και κοινωνικά συστήματα δημιουργεί καχυποψία απέναντι στους πολιτικούς της ΕΕ και στα προτεινόμενα μέτρα αντιμετώπισης (π.χ. αύξηση της ηλικίας συνταξιοδότησης, μείωση/σταθεροποίηση των συντάξεων κλπ) μιας και έρχεται σε σύγκρουση με τον προσωπικό προγραμματισμό ζωής.\nΔυστυχώς, σε όλα αυτά τα μέτωπα η Ελλάδα δίνει ανόρεχτες μάχες οπισθοφυλακής, με αποτέλεσμα να αναδεικνύεται σε «αρνητικό πρωταγωνιστή» της Ε.Ε. σε όλους τους αντίστοιχους τομείς. Η χώρα μας «διακρίνεται» μεταξύ των ευρωπαίων εταίρων της για:\nέναν από τους υψηλότερους λόγους ηλικιωμένων προς νέους: 114 ηλικιωμένοι αντιστοιχούν σε 100 νέους.\nέναν από τους μεγαλύτερους λόγους εξαρτώμενων ατόμων ηλικίας άνω των 64 ετών: 28% σήμερα, με πρόβλεψη να πλησιάσει το 30% μέχρι το 2010\nμια από τις πρώτες θέσεις στην Ευρώπη στον αριθμό παχύσαρκων ατόμων (57,1%) (όλων των ηλικιών) και στην κατανάλωση φαρμάκων, η οποία αυξάνεται ασταμάτητα τα τελευταία χρόνια. Μόνο το 3% περίπου των κονδυλίων για την υγεία προορίζονται για την πρόληψη και την προαγωγή της υγείας, ενώ το υπόλοιπο 97% για θεραπεία και νοσηλεία. Αξίζει εδώ να σημειωθεί ότι η αύξηση του προσδόκιμου ζωής σήμερα έχει δύο προεκτάσεις. Από τη μία τα πρόσθετα χρόνια ζωής στην ζωή των ατόμων, από την άλλη μια μεγαλύτερη περίοδο ζωής (8,9 χρόνια για τις γυναίκες, 6,5 χρόνια για τους άνδρες) με πιθανές γεροντικές ασθένειες. Γι’αυτό το λόγο η πρόληψη και προστασία της υγείας σε συνδυασμό με την υιοθέτηση ενός υγιούς τρόπου διαβίωσης από μικρή ηλικία και κατά τη διάρκεια της ζωής του κάθε ατόμου, είναι πολύ μεγάλης σημασίας και απαιτούν συγκεκριμένες πολιτικές.\nένα από τα χαμηλότερα ποσοστά απασχόλησης των ατόμων ηλικίας 55-64, μόλις 39,5% και το υψηλότερο ποσοστό ελεύθερων επαγγελματιών σε αυτήν την ηλικία 42% (τα οποία βασίζονται κατά μεγάλο ποσοστό στην απουσία κατάρτισης των μεγαλύτερων σε ηλικία ατόμων καθώς και την αδυναμία πολλών να βρούν κάποια θέση εργασίας σε αυτή την ηλικία). Το χαμηλό επίπεδο απασχόλησης στην ηλικία των 50και οφείλεται σε μια σειρά από λόγους. Πρώτον, το υπάρχον συνταξιοδοτικό σύστημα ωθεί εργαζόμενους να αποχωρήσουν νωρίτερα από την εργασία. Δεύτερον, οι ίδιοι οι εργοδότες θεωρούν ασύμφορη μισθολογικά τη διατήρηση θέσεων εργασίας για άτομα μεγαλύτερης ηλικίας. Τρίτον, πολλοί εργαζόμενοι αντιμετωπίζουν από νωρίς προβλήματα υγείας. Τέταρτον, αρκετοί επιδιώκουν να συνεχίζουν να εργάζονται στη μαύρη εργασία έχοντας εξασφαλίσει την κρατική σύνταξη.\nένα από τα υψηλότερα ποσοστά ανεργίας νέων ηλικίας 19-24, 25%. Η παρουσία ενός ικανού αριθμού εργατών γνώσης σε μια οικονομία με στενή παραγωγική βάση και μια αγορά εργασίας που χαρακτηρίζεται από εκτεταμένη επιχειρηματικότητα ανάγκης στον ιδιωτικό τομέα, αλλά και ένα δημόσιο τομέα που έχει εξαντλήσει τα όριά του, σε συνδυασμό με το έλλειμμα τεχνικών δεξιοτήτων αλλά και τη συνεχιζόμενη απουσία έστω και στοιχειώδους κατάρτισης σε ένα μεγάλο κομμάτι του νεανικού πληθυσμού, σημαίνει επαγγελματικό αδιέξοδο και εργασιακή επισφάλεια για μια μεγάλη μερίδα νέων.\nτο πανευρωπαϊκό ρεκόρ εκπομπών διοξειδίου του άνθρακα στην ατμόσφαιρα: για κάθε μονάδα ΑΕΠ η Ελλάδα παράγει 41% περισσότερες εκπομπές αερίων του θερμοκηπίου σε σχέση με την ΕΕ-15, με τον κάθε Έλληνα να παράγει σχεδόν 12,4 τόνους κάθε χρόνο, δηλαδή 12% περισσοτέρους από τον Ευρωπαϊκό μέσο όρο. Χώρια το γεγονός ότι έχουμε τη μεγαλύτερη εξάρτηση από πετρέλαιο σε όλη την Ευρώπη των 25.\nΥπ’ αυτές τις συνθήκες, ο αλτρουισμός και η αλληλεγγύη των γενεών, όπως αυτές πρέπει να αποτυπώνονται σε κρίσιμα δημόσια ζητήματα όπως το ασφαλιστικό, το δημοσιονομικό, το οικολογικό και το εργασιακό, τίθενται σήμερα σε ευθεία αμφισβήτηση, θέτοντας σε κίνδυνο την κοινωνική συνοχή.\nΓιατί ένας πενηντάρης να θελήσει να μείνει στην εργασία, όταν στη χώρο δουλειάς αντιμετωπίζει την προκατάληψη ενώ ταυτόχρονα διαθέτει τη θεσμική δυνατότητα να βγει πρόωρα στη σύνταξη;\nΓιατί ένας νέος να ενδιαφερθεί για έναν μεγαλύτερο σε ηλικία συμπολίτη, όταν είναι μακροχρόνια άνεργος ή εργασιακά επισφαλής για πολλά χρόνια;\nΓιατί να μη συνεχίσουμε την εύκολη, αλλά περιβαλλοντικά καταστροφική, οικονομική ανάπτυξη;\nΓιατί να μη συνεχίσουμε την πολιτική υπερχρέωσης, διαβιώνοντας καλά στο παρόν και στέλνοντας το λογαριασμό στο μέλλον;\nΤα παραπάνω ερωτήματα συνθέτουν διαφορετικές πτυχές του διαγενεακού ζητήματος. Του πως διευθετούμε δίκαια και αλληλέγγυα τις σχέσεις ανάμεσα στις γενιές που σήμερα βρίσκονται εν ζωή, αλλά και ανάμεσα στους σημερινούς και τους μελλοντικούς πολίτες. Πώς αποκτούμε βιώσιμες στο χρόνο πολιτικές.\nΥπό το πρίσμα των νέων προκλήσεων που αντιμετωπίζουμε, είναι επιτακτική η ανάγκη να δράσουμε άμεσα, με σκοπό να ενδυναμώσουμε την αλληλεγγύη και τη συνεργασία ανάμεσα στις γενιές, να απορρίψουμε τις διακρίσεις βάσει ηλικίας και να προωθήσουμε διαγενεακά δίκαιες και γι’ αυτό βιώσιμες στο χρόνο πολιτικές. Η δημογραφική πραγματικότητα θα πρέπει να αντιμετωπίζεται σαν ευκαιρία, η οποία χρειάζεται μια νέα εκτίμηση και προσαρμογή αρκετών οικονομικών και κοινωνικών πολιτικών μέσα στην κοινωνία και όχι σαν πρόβλημα, το οποίο φέρει αποκλειστικά αρνητικές συνέπειες σε όλους.\nΩς εκ τούτου, και έχοντας υπόψη τη δήλωση του Προέδρου της Δημοκρατίας, κ. Κάρολου Παπούλια το Δεκέμβριο του 2008, ότι «η διαγενεακή δικαιοσύνη αποτελεί βασική συνιστώσα της κοινωνικής δικαιοσύνης», καλούμε την ελληνική πολιτεία:\n1. Να κατοχυρώσει την αρχή της διαγενεακής δικαιοσύνης στο Ελληνικό Σύνταγμα\n2. Να επενδύσει στην πρόληψη και στην προαγωγή της υγείας καθ’ όλη τη διάρκεια της ζωής των πολιτών.\n3. Να αναπτύξει μια ολοκληρωμένη στρατηγική «Ενεργούς Γήρανσης» με στόχο την αύξηση της απασχόλησης, της Δια Βίου Μάθησης αλλά και του εθελοντισμού των ατόμων ηλικίας άνω των 50. Η έμφαση πρέπει να δοθεί στην άρση των θεσμικών ρυθμίσεων, των εργοδοτικών εμποδίων και των κοινωνικών αντιλήψεων και προκαταλήψεων που οδηγούν τα άτομα μεγαλύτερης ηλικίας σε έξοδο από την εργασία περιορίζοντας την απασχόληση τους. Επίσης στην ανάπτυξη προγραμμάτων κατάρτισης και Δια Βίου Μάθησης γενικά, μεγαλύτερων σε ηλικία ατόμων αλλά και την στήριξη των ηλικιωμένων ατόμων και του δυναμικού γνώσης και εμπειρίας τους για την προσφορά τους στο κοινωνικό σύνολο με τη δημιουργία δομών για την ανάπτυξη του εθελοντισμού στις μεγαλύτερες ηλικίες.\n4. Να προωθήσει μια στοχευμένη πολιτική ενσωμάτωσης των νέων σε βασικούς κοινωνικούς και οικονομικούς θεσμούς, ειδικά την αγορά εργασίας. Η έμφαση πρέπει να δοθεί στη δημιουργία ενός «Συμβολαίου Αυτονόμησης» των νέων, με στόχο την αύξηση της απασχόλησης των εργαζόμενων ηλικίας 19 έως 34 και την ανεξαρτητοποίησή τους από το πατρικό σπίτι.\n5. Να δημιουργήσει μια ουσιαστική κοινωνική και οικογενειακή πολιτική, που να στηρίζει την δημιουργία οικογένειας στους νεότερους, και να δώσει τη δυνατότητα εργασίας και απασχόλησης των γυναικών με στόχο την αύξηση του εργατικού δυναμικού δημιουργώντας όμως δομές τέτοιες που να επιτρέπουν παράλληλα την δημιουργία οικογένειας (μερική απασχόληση, δωρεάν κέντρα φροντίδας παιδιών, κλπ).\n6. Να δημιουργήσει έναν Συνήγορο των Γενεών με αντικείμενο τη διαρκή και συστηματική γνωμοδότηση σχετικά με τις περιβαλλοντικές και δημοσιονομικές επιπτώσεις των επιλογών της σημερινής κοινωνίας και των αποφάσεων των πολιτικών στους μελλοντικούς πολίτες.\nα) την ενσωμάτωση της προστασίας των συμφερόντων των επόμενων γενεών στις\nαρμοδιότητες του Ευρωπαίου Διαμεσολαβητή,\nγ) την ενσωμάτωση της διασφάλισης του σεβασμού των συμφερόντων των μελλοντικών γενεών στον Ευρωπαϊκό Οργανισμό Θεμελιωδών Δικαιωμάτων·\nΤέλος καλούμε την Ευρωπαϊκή Επιτροπή να ζητήσει από όλα τα θεσμικά όργανα και οργανισμούς της Ευρωπαϊκής Ένωσης να συμπεριλάβουν σε όλους τους τομείς δραστηριοτήτων τους την αρχή της διαγενεακής αλληλεγγύης και συνεργασίας και τα συμφέροντα των μελλοντικών γενεών.\n*Την Τρίτη 28 Απριλίου, ώρα 13:00, θα διεξαχθεί κοινή συνέντευξη Τύπου των οργανώσεων G700 και 50και Ελλάς στο πνευματικό κέντρο του Δήμου Αθηναίων (Ακαδημίας 40), στο αμφιθέατρο Αντώνης Τρίτσης. Σχετικά με την 1η Ευρωπαϊκή Ημέρα Διαγενεακής Αλληλεγγύης.\nΑναρτήθηκε από G700 στις 3:28 PM\nΗ γενιά των 700 ευρώ συναντάει τους 50και: Συνέντευξη Τύπου για την 1η Ευρωπαϊκή Ημέρα Διαγενεακής Αλληλεγγύης\nΣυνέντευξη Τύπου των οργανώσεων\n«Γενιά των 700 ευρώ - G700» και «50και Ελλάς»\nγια την 1η Ευρωπαϊκή Ημέρα Διαγενεακής Αλληλεγγύης\n"Η γενιά των 700 ευρώ συναντάει τους 50και"\nΤην Τρίτη 28 Απριλίου, ώρα 13.00, στο Πνευματικό Κέντρο του Δήμου Αθηναίων (Ακαδημίας 50) στο αμφιθέατρο «Αντώνης Τρίτσης», η διαδικτυακή οργάνωση νέων «Η Γενιά των 700 Ευρώ – G700» και η εκπρόσωπος του Ευρωπαϊκού Δικτύου Ατόμων Μεγαλύτερης Ηλικίας (Age Platform) στην Ελλάδα, «50και Ελλάς», δίνουν κοινή συνέντευξη τύπου για το διαγενεακό ζήτημα με αφορμή την 1η Ευρωπαϊκή Ημέρα Διαγενεακής Αλληλεγγύης και Συνεργασίας, όπως αυτή ορίστηκε στις 29 Απριλίου κάθε έτους από τη Σλοβενική Προεδρία της Ευρωπαϊκής Ένωσης τον Απρίλιο του 2008.\nΚατά τη συνέντευξη Τύπου θα παρουσιαστεί κοινή γραπτή δήλωση – πρόταση για την προώθηση της διαγενεακής αλληλεγγύης σε Ελλάδα και Ευρώπη. Η γραπτή δήλωση θα κατατεθεί στο Ελληνικό Κοινοβούλιο και τα κόμματα, το Συμβούλιο Υπουργών της ΕΕ, την Ευρωπαϊκή Επιτροπή και το Ευρωπαϊκό Κοινοβούλιο.\nΗ συνέντευξη Τύπου έχει καταχωρηθεί στην ΕΕ σαν επίσημη ελληνική δράση για τον εορτασμό της 1ης Ευρωπαϊκής Ημέρας Διαγενεακής Αλληλεγγύης.\nΑναρτήθηκε από G700 στις 8:03 PM\nΨηφίστηκε χθες από το Ευρωπαϊκό Κοινοβούλιο η πρόταση της Ευρωπαϊκής Επιτροπής για επέκταση του δικαιώματος πνευματικής ιδιοκτησίας ως προς τα μουσικά κομμάτια από τα 50 στα 70 χρόνια.\nΗ επέκταση αφορά τόσο τα δικαιώματα των καλλιτεχνών όσο και της μουσικής βιομηχανίας, ενώ προβλέπει επιπλέον τη διάθεση στα ταμεία των καλλιτεχνών του 20% των ακαθάριστων εσόδων της βιομηχανίας, τα οποία θα προκύψουν από την επέκταση των δικαιωμάτων.\nΩστόσο, η πρόταση φαίνεται να ευνοεί σε πολύ μεγάλο βαθμό τη βιομηχανία επιχειρώντας να βρει ηθικό έρεισμα στην μερική ενίσχυση των καλλιτεχνών. Οι τελευταίοι ευνοούνται σε κάποιο βαθμό από την επέκταση των δικών τους δικαιωμάτων. Πρέπει, όμως, να ληφθεί υπόψη ότι σχεδόν όλοι οι καλλιτέχνες –εκτός αυτών που έχουν «όνομα» και μπορούν να διαπραγματευτούν συμβόλαια με πληρωμές διαρκείας- υπογράφουν με τις εταιρείες συμβάσεις παραχώρησης του έργου τους με εφάπαξ αμοιβή. Συνεπώς, η επέκταση ως προς τους καλλιτέχνες αφορά κατά κύριο λόγο τις δευτερεύουσες αμοιβές που λαμβάνουν από τα ταμεία συλλογικής διαχείρισης των εσόδων που προέρχονται από την ραδιοτηλεοπτική εκμετάλλευση των έργων τους. Από την άλλη, ως προς το «δόλωμα» του 20% των εσόδων της βιομηχανίας, σειρά πανεπιστημιακών ιδρυμάτων πνευματικής ιδιοκτησίας, όπως το Max Planck του Μονάχου και το ίδρυμα πνευματικών δικαιωμάτων του πανεπιστημίου Cambridge, υπολογίζουν ότι το όφελος για κάθε καλλιτέχνη θα φτάσει το πολύ στα 50 Ευρώ το χρόνο.\nΑυτό, συνεπώς, που βλέπουμε είναι μία προσπάθεια να κλειδώσουν τα μουσικά κομμάτια για επιπλέον 20 χρόνια αποδίδοντας σχεδόν ολόκληρο το όφελος στη μουσική βιομηχανία χωρίς την πρόβλεψη δικλείδων ότι ένα κομμάτι τουλάχιστον από τα επιπλέον αυτά έσοδα θα επανεπενδύεται στη ανάδειξη των ταλέντων, στη μουσική και στον πολιτισμό.\nΕπιπλέον, μέσα στον επόμενο μήνα αναμένεται επανακατάθεση στη γαλλική εθνοσυνέλευση του νομοσχεδίου που απορρίφθηκε πριν δύο εβδομάδες, το οποίο προβλέπει σε περίπτωση παράνομου downloading από τους χρήστες, διακοπή της παροχής internet.\nΒλέπουμε, δηλαδή, ότι απέναντι στο πρόβλημα της πειρατείας, αντιτάσσονται μέτρα ανισοβαρή και δυσανάλογα, τα οποία καταλήγουν στην προσβολή των θεμελιωδών δικαιωμάτων των πολιτών. Η χρονική επέκταση της προστασίας των πνευματικών δικαιωμάτων, στην πρώτη περίπτωση, καταλήγει σε προσπάθεια αναπλήρωσης των χαμένων εσόδων της μουσικής βιομηχανίας. Από την άλλη, η διακοπή της πρόσβασης στο internet βρίσκεται στον πυρήνα της συζήτησης κατά πόσο η πρόσβαση μπορεί να θεωρηθεί θεμελιώδες δικαίωμα (βλ. Έκθεση Λαμπρινίδη που πρόσφατα υπερψηφίστηκε από το Ευρωπαϊκό Κοινοβούλιο).\nΑναλογικό μέτρο θα ήταν να επανατοποθετηθεί η προστασία των πνευματικών δικαιωμάτων στη σωστή διάσταση. Στην προστασία του δημιουργού, δηλαδή, και όχι σε προσπάθεια διάσωσης μίας βιομηχανίας που τίθεται στο περιθώριο από την τεχνολογία στο μέτρο που κερδίζει πουλώντας το κεκτημένο της διανομής.\nΤέλος, η διακοπή από το internet των χρηστών που κάνουν παράνομο downloading είναι προσβολή των δημοκρατικών δικαιωμάτων των πολιτών. Διότι, τόσο ο δημόσιος διάλογος όσο και η διακίνηση των πληροφοριών στηρίζονται πια κυρίως στο –ελεύθερο για την ώρα- διαδίκτυο. Κάθε πρόβλημα έχει και την ανάλογη λύση και κάθε λύση πρέπει να ανταποκρίνεται στη διάσταση του προβλήματος. Για τη ώρα, βλέπουμε τις κυβερνήσεις να προσπαθούν, με πρόφαση την πειρατεία των πνευματικών δικαιωμάτων, να ευνοούν μία βιομηχανία μεσαζόντων επιβάλλοντας περιορισμούς στο δικαίωμα πρόσβασης στην ενημέρωση και την ανάπτυξη του πνεύματος. Και αυτό είναι μία οπισθοχώρηση για τη δημοκρατία.\nΑναρτήθηκε από G700 στις 10:47 AM\nΕτικέτες Blogging, G700 Δύναμη Αλλαγής-Δύναμη Ανανέωσης\nΝεανική Επιχειρηματικότητα και Τουρισμός\nΤο κείμενο που ακολουθεί είναι η ομιλία εκπροσώπου της G700 στην Ημερίδα "Νεανική Επιχειρηματικότητα και Τουρισμός" που διοργάνωσε ο Σύλλογος Ζακυνθινών Φοιτητών την Τρίτη 22 Απριλίου 2009. Πληροφορίες για τους ομιλητές και το πρόγραμμα της εκδήλωσης μπορείτε να βρείτε εδώ.\nΚαλησπέρα, λέγομαι Γιώργος Κουρέλης και είμαι ιδρυτικό μέλος της διαδικτυακής κίνησης πολιτών η "γενιά των 700 ευρώ", της G700 όπως είναι αλλιώς γνωστή.\nΚαταρχάς, θέλω να σας ευχαριστήσω για την ευκαιρία που μου δίνετε να μιλήσω για τη νεανική επιχειρηματικότητα στο χώρο του τουρισμού, σ' ένα όμορφο και κατεξοχήν τουριστικό τόπο όπως η Ζάκυνθος.\nΕίμαι 29 ετών, απόφοιτος της Σχολής Τουριστικών Επαγγελμάτων Ανάβυσσου και δουλεύω στο χώρο του τουρισμού από τα 15. Τα τελευταία 7 χρόνια είμαι νέος επιχειρηματίας, έχω όμως και 7 περίπου χρόνια εμπειρίας σαν εποχικός υπάλληλος σε τουριστικές επιχειρήσεις κατά την διάρκεια της εφηβείας, των σπουδών και στα πρώτα βήματα μετά τις σπουδές.\nΈχοντας γνωρίσει από πρώτο χέρι τι σημαίνει να είσαι νέος στη αγορά εργασίας στην Ελλάδα, κυρίως σαν μισθωτός υπάλληλος, και συγκρίνοντας με την επταετή πλέον εμπειρία από το ελεύθερο επάγγελμα, έχω καταλήξει στο συμπέρασμα ότι το επιχειρείν είναι μια πολύ ουσιαστική διέξοδος για τους νέους. Για να μη γίνουν γενιά των 700 ευρώ, για να μη γίνουν επισφαλείς. Εφόσον κάποιος δε φοβάται, είναι διατεθειμένος να αναλάβει ρίσκα, αρχικά να φάει τα μούτρα του, να μάθει και στη συνέχεια να αξιοποιήσει τη γνώση του για να προχωρήσει, αργά ή γρήγορα είμαι βέβαιος ότι θα τα καταφέρει.\nΓια μένα όλα άρχισαν με την ολοκλήρωση των σπουδών, όταν στην ηλικία των 22-23 ετών αποφάσισα μαζί με τον κατά ένα έτος μεγαλύτερο αδελφό μου να νοικιάσουμε και να διαχειριστούμε μια μικρή νεόκτιστη ξενοδοχειακή μονάδα στη λίμνη Πλαστήρα.\nΤο εγχείρημα ήταν εξαρχής δύσκολο. Μια περιπέτεια. Η μονάδα είχε ακόμα κτιριακές εκκρεμότητες, ήταν καινούρια - κανείς δεν την ήξερε- και ήταν τοποθετημένη σε μια πολύ όμορφη, όμως ερημική περιοχή, εκτός του μεγάλου χωριού όπου υπάρχει κίνηση.\nΔεν πτοηθήκαμε. Είπαμε πάμε. Ας το κάνουμε. Όχι τόσο γιατί αποβλέπαμε ότι θα βγάζαμε τα τρελά κέρδη από μια τέτοια ιστορία, αλλά γιατί πιστεύαμε ότι αν το τολμούσαμε η συγκεκριμένη εμπειρία θα ήταν καλύτερη κι από το καλύτερο business school.\nΚι έτσι έγινε. Στα πέντε χρόνια που δουλέψαμε τη μονάδα τα "είδαμε" όλα:\n-Πως φτιάχνεις μια εταιρεία και τι γραφειοκρατία συνεπάγεται αυτό το πράγμα.\n-Τι ποσά απαιτούνται για να αγοράσεις τον απαραίτητο εξοπλισμό.\n-Τι ρόλο παίζουν οι τράπεζες.\n-Πως δανείζεσαι. Είναι εύκολο;\n-Τι ρόλο παίζει ένας ιδιοκτήτης του κτιρίου, αναξιόπιστος που παλαντζάρει στα όρια λαμόγιας και νομοτυπίας.\n-Τι εχθρότητες, ανταγωνισμοί έως και μικρότητες αναπτύσσονται ανάμεσα στους ξενοδόχους της περιοχής. Χαρακτηριστικά αναφέρω ότι στις παρυφές του βουνού, την πινακίδα που είχαμε βάλει προς το ξενοδοχείο, μας την άλλαζαν συνέχεια και την τοποθετούσαν να δείχνει προς την αντίθετη κατεύθυνση. Σκέτο Φαρ Ουέστ.\n-Ποιος ο ρόλος και ποια η ποιότητα των τοπικών αρχών και συγκεκριμένα της νομαρχίας. Έρχεται να ανοίξει το δρόμο από το χιόνι ή μένεις αποκλεισμένος μια βδομάδα; Επισκευάζει το οδικό δίκτυο; Φροντίζει οι πινακίδες να είναι σωστά τοποθετημένες και ευκρινείς. Κάνει διαφημιστική καμπάνια για την περιοχή;\nΓευτήκαμε όμως και τα καλά. Κυρίως την ικανοποίηση του να έχουμε τη δική μας δουλειά, με τους δικούς μας όρους, μια δουλειά η οποία, όταν πήγαινε καλά, μας έκανε τρισευτυχησμένους.\nΣτο τέλος όμως, οφείλω να ομολογήσω ότι πέσαμε έξω. Στα πέντε χρόνια είδαμε ότι δεν έβγαινε η όλη ιστορία και αποσυρθήκαμε.\nΠροσωπικά, εκ των υστέρων χαίρομαι που έγινε αυτό. Διότι επιχειρηματίας δε γίνεσαι αν δε δεις από που μπορεί να σου 'ρθει η κατραπακιά. Από ποιο κράτος, ποιον ανταγωνιστή, ποια τράπεζα. Αν δε μάθεις από πρώτο χέρι τι δυνάμεις λειτουργούν για να σε καταστρέψουν ή να μη σ' αφήσουν να αναπτυχθείς όπως θες.\nΈχοντας λοιπόν αποτύχει στο πρώτο μου επιχειρηματικό εγχείρημα, περιπλανήθηκα στη συνέχεια σε κάποιες εποχικές δουλειές σε μεγάλα city tour ξενοδοχεία και τελικά αποφάσισα να γυρίσω στην πόλη της Καλαμπάκας, στα Μετέωρα, απ' όπου κατάγομαι, και να ασχοληθώ ενεργά με το ξενοδοχείο του πατέρα μου, το οποίο μόλις πρόσφατα είχε ανακαινιστεί.\nΑρχικά δεν πίστευα ότι αυτή ήταν μια καλή επιλογή.\nΠρώτον, αισθανόμουνα ότι αυτή δεν είναι δική μου δουλειά. Δεν την άρχισα εγώ.\nΔεύτερον, ποιος θέλει να έχει τον πατέρα του μέσα στα πόδια του όλη μέρα.\nΤρίτον, με προβλημάτιζε το χάσμα αντιλήψεων που επικρατούσε ανάμεσά μας για το πως πρέπει να αναπτυχθεί και να λειτουργήσει το ξενοδοχείο επικοινωνιακά και διαφημιστικά. Σε ποια αγορά πρέπει να απευθυνθούμε.\nΕπέλεξα να μείνω για δύο λόγους. Πρώτον, διότι ομολογουμένως ξεκινούσα με ένα μαξιλάρι ασφαλείας, είχα δηλαδή μια δουλειά g700 έστω, και κυρίως ένα χώρο να σκεφτώ τις επόμενες κινήσεις μου. Δεύτερον, έβλεπα αυτή τη φορά μια ΕΥΚΑΙΡΙΑ για επιχειρηματική ανάπτυξη.\nΤα Μετέωρα είναι μια ώριμη τουριστική αγορά, που υποδέχεται επισκέπτες, όλων των ηλικιών και των εισοδηματικών τάξεων, απ' όλο τον πλανήτη. Αλλά κυρίως όλο τον χρόνο. Η σεζόν κρατάει όλο το χρόνο.\nΈχει, όμως, ως επί το πλείστον παλαίας κοπής επιχειρηματίες, μεγάλους σε ηλικία με παραδοσιακές επιχειρηματικές αντιλήψεις. . Έβλεπα ότι οι περισσότεροι επιχιερηματίες συμπεροφέρονταν σαν ψαράδες που βγαίνουν στο βαθύ πέλαγος με καθετή τη στιγμή που στον ανοιχτό ωκεανό θες δίχτυα.Την ίδια στιγμή η πόλη μας στερούνταν, όταν πήγα, ορισμένων βασικότατων υποδομών όπως το γρήγορο internet. Που όμως ήταν θέμα χρόνου να γίνουν πραγματικότητα\nΌλα αυτά τα δεδομένα μου έλεγαν ότι εδώ υπάρχει μια επιχειρηματική ευκαιρία μπροστά στα μάτια μου που δεν πρέπει να την αφήσω να πάει χαμένη.\nΚι έτσι μπήκα στο χορό. Κατέβαλα μια τεράστια προσπάθεια να πείσω για την αναγκαιότητα εκσυγχρονισμού των κομπιούτερ, να μπει internet και όλος ο απαραίτητος εξοπλισμός, και όταν η περιοχή έγινε broadband εκεί έγινε πραγματικά μια μικρή επανάσταση.\nΚαι μ' αυτό θέλω σήμερα να κλείσω την ομιλία μου.\nΟι εφαρμογές και οι δυνατότητες των νέων τεχνολογιών, αλλάζουν συθέμελα τους όρους του παιχνιδιού, ειδικά της προώθησης και των πωλήσεων.\nΤο να είσαι νέος επιχειρηματίας χωρίς την εμπειρία να κινηθείς στο αφιλόξενο ελληνικό οικονομικό περιβάλλον, από μειονέκτημα μετατράπηκε σε συντριπτικό στρατηγικό πλεονέκτημα, κυρίως έναντι εκείνων των επιχειρήσεων που διοικούνται από άτομα μεγαλύτερης ηλικίας και παλιάς νοοτροπίας. Που είναι φοβικές και μη εξοικειωμένες με τις νέες τεχνολογίες.\nΠλέον οι παραδοσιακοί tour operators με τις τεράστιες προμήθειες, τις καθυστερημένες καταβολές των οφειλών και τον λόγο στην τιμολογιακή πολιτική αποτελούν παρελθόν. Η άμεση επαφή μας με τους πελάτες μας η πραγματοποίηση άμεσων και εγγυημένων κρατήσεων είναι γεγονός.\nΜε ένα κλίκ όμορφα και απλά.\nΚαταρχάς, μέσα από το διαδίκτυο είμαστε σε θέση να απευθυνθούμε σ' ένα τεράστιο κομμάτι της πλανητικής αγοράς που κανένας tour operator δεν μπορεί να σε φέρει σ' επαφή μαζί του.\nΚατά δεύτερον, υπάρχει λειοτυργικότητα και αμεσότητα. Αλλάζουμε τις τιμές, σταματάμε τις πωλήσεις όταν γεμίζουμε, αλλάζουμε τους όρους των κρατήσεων ανά πάσα στιγμή, εισπράττουμε αμέσως με την αναχώρηση του πελάτη έχουμε πλήρη εικόνα στατιστικών και μετρήσεων.\nΤρίτον, υπάρχει αξιολόγηση. Οι πελάτες μας βαθμολογούν συνεχώς με ratings, και έτσι γίνονται ταυτόχρονα η καλύτεροι πρεσβευτές μας ή κίνητρο να διορθώσουμε τις όποιες αδυναμίες μας και να γίνουμε πιο ανταγωνιστικοί.\nΤέταρτον, η διαφήμιση από ακριβή και άστοχη που είναι στην έντυπη μορφή της, έγινε φτηνή και αποδοτική. Μεγάλα παγκόσμια forums για των τουρισμό όπως το wikitravel και το trip advisor μας διαφημίζουν εντελώς δωρεάν.\nΟι καμπάνιες μας μέσω των google adwards προβάλλονται δίπλα από αυτές των μεγαλύτερων εταιρειών online κρατήσεων παγκοσμίως όπως η www.booking.com και η www.expedia.com απευθύνονται μόνο σε υποψήφιους πελάτες, οι οποίοι είναι εξαιρετικά πιθανό να πραγματοποιήσουν κρατήσεις, μεγιστοποιώντας έτσι την απόδοση της επένδυσής.\nΗ συνταγή εδώ είναι απλή.\nΑπό τη μία καταχωρούμε μεν το ξενοδοχείο μας στις leader εταιρίες online κρατήσεων, γιατί μέσο αυτών επιτυγχάνουμε τεράστια προβολή παράλληλα όμως, μεριμνούμε η ιστοσελίδα μας να είναι επαγγελματική, να παρέχει τη δυνατότητα άμεσης κράτησης, να έχει την ποιο ανταγωνιστική τιμή και να είναι στις πρώτες θέσεις των μηχανών αναζήτησης (με την χρήση των google ad ward pay per click) έτσι ώστε οι πελάτες που ψάχνουν την ποιο ανταγωνιστική τιμή να είναι εύκολο να μας βρουν και να κλείσουν απευθείας σε εμάς γλιτώνοντας τις τεράστιες προμήθειες σε τρίτους.\nΈχω δύο χρόνια που δουλεύω σαν ελεύθερος επαγγελματίας πλέον στα Μετέωρα, ακόμα δε βγάζω κάποιο μεγάλο εισόδημα, όμως έχω ξεφύγει από τα στενά μισθολογικά όρια της γενιάς των 700 ευρώ.\nΘέλω να κλείσω λέγοντας ότι τίποτα απ' όλα τα παραπάνω δεν είναι αυτονόητο. Ούτε ότι κάποιος νέος θα επιλέξει το ελεύθερο επάγγελμα είναι αυτονόητο, ούτε ότι αν βρει μια οικογενειακή επιχείρηση θα θελήσει να την αναλάβει ή ότι θα την αναλάβει επιτυχώς είναι αυτονόητο.\nΈχω πάμπολλα παράδειγμα νέων ανθρώπων με παλιά μυαλά στο κεφάλι μου που θα μπορούσαν να αποτελέσουν το case study μιας αντίστροφης από τη σημερινή ομιλίας.\nΑυτό που θέλω να πως είναι ότι οι νέοι σήμερα έχουμε διεξόδους. Οι δυσκολίες και τα εμπόδια φυσικά είναι πάρα πολλά. Όπως είπα με το παράδειγμα της λίμνης Πλαστήρα μερικές περιοχές είναι πραγματικό φαρ ουέστ. Το επιχειρηματικό περιβάλλον δεν είναι ό,τι καλύτερο. Επίσης, τώρα έχουμε και την οικονομική κρίση η οποία θα τσακίσει μέρος της τουριστικής κίνησης, ωστόσο δεν πρέπει να πτοηθούμε. Πρέπει να κυνηγάμε τις όποιες ευκαιρίες να τις εντοπίζουμε και να τις αρπάζουμε.\nΑς μη φοβόμαστε τέλος την αποτυχία. Αν αρχικά αποτύχουμε, ας ξέρουμε ότι εφόσον μπορούμε να μάθουμε από τα λάθη μας, είμαστε σε θέση να τα διορθώνουμε και να αξιοποιήσουμε την όποια εμπειρία αποκτήσαμε από τη πρώτη καταπρακιά, ουσιαστικά έχουμε βάλει τις βάσεις για να πετύχουμε στο επόμενο επιχειρηματικό μας εγχείρημα.\n* Ο Γιώργος είναι ιδρυτής του Visit Meteora, ενός καινοτόμου επιχειρηματικού εγχειρήματος στο χώρο του τοπικού τουρισμού της περιοχής των Τρικάλων.\nΑναρτήθηκε από G700 στις 4:31 PM\nΔιάλογος για την παιδεία. To video της συζήτησης με τον Φ.Περλικό.\nΟι Βασίλης Αλεβιζάκος και Δημήτρης Γκούγκλας, ιδρυτικά μέλη της G700, κουβεντιάζουν με τον Πρόεδρο της Φιλελεύθερης Συμμαχίας, κ. Φώτη Περλικό, για την παιδεία (συνολική διάρκεια videos 40')*.\nG700 - Φ. Περλικός Μέρος 1ο\nG700 - Φ.Περλικός Μέρος 2ο\nG700 - Φ. Περλικός Μέρος 3ο\n*Διάλογος για την Παιδεία\n1. Το Video της συνάντησης της G700 με την υπεύθυνο Τομέα Παιδείας του ΠΑΣΟΚ κα Άννα Διαμαντοπούλου\n2. Κωδικοποίηση Θέσεων G700 για το Λύκειο και το Πανεπιστήμιο\n(όπως απεστάλη σε όλα τα κόμματα)\nΑναρτήθηκε από G700 στις 7:45 PM\nΜελέτες έχουμε. Η ασφαλιστική πολιτική μας λείπει.\nΔεν υπάρχει πιο εύκολο πράγμα στον κόσμο από το να ξοδεύεις χρήματα που δεν έχεις. Ή μήπως υπάρχει; Ω, ναι! Να μοιράζεις υποσχέσεις για χρήματα που θα μοιράσεις στο μέλλον, όμως δε σε νοιάζει, γιατί όταν έρθει η ώρα της λυπητερής, ούτε θα τα έχεις, ούτε θα είσαι εσύ παρόν για να τα πληρώσεις. Περί τίνος πρόκειται; Μα για το ασφαλιστικό φυσικά, και τις μεγαλοστομίες που εκστομίζουν συνήθως διάφοροι πολιτικοί και κυβερνητικοί παράγοντες για να αποφύγουν να έρθουν αντιμέτωποι με τη σκληρή πραγματικότητα των αυξανόμενων ασφαλιστικών ελλειμμάτων.\nΣυγκεκριμένα αναφερόμαστε στην αντίδραση της υπουργού Απασχόλησης, κας Πετραλιά, στο άκουσμα του πορίσματος της Εθνικής Αναλογιστικής Αρχής (ΕΑΑ) σχετικά με τη βιωσιμότητα του εθνικού συστήματος κοινωνικής ασφάλισης (ΣΚΑ). Απαντώντας σε ερώτηση δημοσιογράφου, εάν θα ενταχθούν όλοι οι εργαζόμενοι στο ΙΚΑ και θα συνταξιοδοτούνται στα 65 όπως προτείνει η ΕΑΑ, έτσι ώστε να καταστεί το σύστημα βιώσιμο, η Υπουργός ανέφερε ότι «οι μελέτες της αναλογιστικής αρχής είναι μελέτες. Την πολιτική την χαράζει και την εφαρμόζει η κυβέρνηση». Μάλιστα. Τώρα μπορούμε να κοιμόμαστε ήσυχοι.\nΔυστυχώς, μελέτες έχουμε, ασφαλιστική πολιτική δεν έχουμε. Προχωράμε βλέποντας και κάνοντας.\nΣύμφωνα με Έκθεση της ΕΑΑ, που είδε το φως της δημοσιότητας πριν από μερικές μέρες, οι αλλαγές που έκανε η κυβέρνηση στο ασφαλιστικό δεν διασφαλίζουν τη βιωσιμότητα του συστήματος μακροπρόθεσμα. Για την ακρίβεια, πριν από τη "μεταρρύθμιση" Μαγγίνα το έλλειμμα του ΙΚΑ θα ανέρχονταν στο 9% του ΑΕΠ το 2050 (τόσο περίπου το υπολογίζει και το Διεθνές Γραφείο Εργασίας στην αναλογιστική του 2007 που είχε παραγγείλει η ίδια η κυβέρνηση), μετά τη μεταρρύθμιση θα μειωθεί στο 8% το 2060. Φέξε μου και γλίστρησα δηλαδή.\nΣυνολικά από το 4,35% του ΑΕΠ που είναι σήμερα τα ελλείμματα των τριών μεγαλύτερων ταμείων (ΙΚΑ, ΟΑΕΕ και ΟΓΑ) και του Δημοσίου, το 2050 εκτιμάται ότι θα ανέλθουν στο 13,84%. Βασικός λόγος γι' αυτό είναι η πλήρης αντιστροφή της ασφαλιστικής σχέσης, του λόγου δηλαδή συνταξιούχων προς εργαζόμενους, από 1 προς 3,74 σε 1 προς 1,7.\nΥπ' αυτές τις συνθήκες, είναι επόμενο, αλλά και κοινωνικά επιτακτικό να αναζητούνται και να προτείνονται λύσεις από τώρα. Λύσεις, οι οποίες επιχειρούν να δημιουργήσουν ένα ΣΚΑ που να πληροί τα κριτήρια της βιωσιμότητας, της κοινωνικής επάρκειας, της προσαρμοστικότητας και της σύγχρονης διοίκησης. Ένα ΣΚΑ που να μπορεί να εκπληρώσει τις υποσχέσεις του απέναντι σε όλους τους ασφαλισμένους τόσο σήμερα όσο και στο μέλλον. Να είναι σε θέση δηλαδή να χρημοτοδοτήσει τις ανειλλημένες του υποχρεώσεις, χωρίς να καταφεύγει σε μπαλώματα ή συνεχή χειροτέρευση των όρων ασφάλισης των νέων και των μελλοντικών εργαζόμενων.\nΠρος την κατεύθυνση αυτή εμείς έχουμε μιλήσει επανειλημένα για το Μικτό Ασφαλιστικό Σύστημα, όπου στον πυρήνα του θα συνυπάρχουν ο αναδιανεμητικός πυλώνας Βασικής Σύνταξης με ένα Κοινωνικό Ταμείο για όλους τους Έλληνες, μαζί με τον πυλώνα προσωπικής αποταμίευσης κεφαλαιοποιητικού χαρακτήρα με όχημα τη δημιουργία επαγγελματικών ταμείων και σκοπό την παροχή συντάξεων διαβίωσης ανάλογα με τη συνεισφορά του καθενός κατά τη διάρκεια του εργασιακού του βίου.\nΤο πρόβλημα βέβαια είναι ότι εκτός του ότι εμείς δεν είμαστε πάνσοφοι, δε διαμορφώνουμε και τις εξελίξεις. Απλά προτείνουμε και προσπαθούμε να δώσουμε σε κάθε θέμα την προσοχή που του πρέπει, σπρώχνοντάς το όσο μπορούμε στο κέντρο της δημόσιας ατζέντας. Οι πολιτικοί, όμως, που έχουν το μαχαίρι, έχουν και το πεπόνι, δυστυχώς, απαξιώνουν τις μελέτες και κρύβονται πίσω από την "πολιτική".\nΑναρτήθηκε από G700 στις 8:46 PM\nΓια μία ακόμη φορά επιβεβαιώθηκε από τα επίσημα στατιστικά στοιχεία που δημοσίευσε η ΕΣΥΕ ότι η ομάδα που πλήττεται περισσότερο από την ανεργία είναι οι νέοι. Στην ηλικιακή ομάδα 19-24 έφτασε στο 25%, το οποίο συνιστά αύξηση 2,5 ποσοστιαίων μονάδων μέσα σε ένα μόλις τρίμηνο.\nΤι συμβαίνει; Η οικονομική κρίση είναι βέβαιο ότι μετακυλύεται στην πραγματική οικονομία ανισομερώς χτυπώντας κοινωνικές κατηγορίες στις οποίες υπήρχε ήδη πρόβλημα. Ωστόσο, δεν είναι η οικονομική κρίση που γέννησε τη διαγενεακή ανισότητα. Το προηγούμενο επίπεδο του 22,5% ήταν ήδη πολύ μεγάλο και είχε εμφανιστεί πολύ πριν την κρίση. Εάν εξετάσουμε, μάλιστα, διαχρονικά τα στοιχεία για την ανεργία των νέων, δεν έχει πέσει κάτω το κρίσιμο όριο του 20% τα τελευταία 25 τουλάχιστον χρόνια. Βασικός παράγοντας επισφάλειας, η υψηλή ανεργία των νέων έχει αποτελέσει διαχρονικά ένα από τα βασικά συστατικά χαρακτηριστικά του πρεκαριάτου σε ολόκληρη την Ευρώπη.\nΚαι το ερώτημα που τίθεται είναι τι κάνουμε; Στην Ευρώπη πολλά είναι τα προγράμματα, τα σχήματα και τα μοντέλα που έχουν επιχειρηθεί και εφαρμοστεί τα τελευταία χρόνια. Στην ημερίδα όπου συμμετείχαμε στις Βρυξέλλες πριν από δύο εβδομάδες, η εκπρόσωπος των εργοδοτών στην ΟΚΕ, κα. Πάρη, ισχυρίστηκε ότι το βασικό πρόβλημα είναι η ασυμφωνία δεξιοτήτων και προσφερόμενων θέσεων εργασίας. Ως ένα βαθμό δεν έχει άδικο, όμως μακάρι να ήταν τόσο απλό το θέμα.\nΔιαχρονικά κάποιες χώρες επιχείρησαν να αντιμετωπίσουν το πρόβλημα, δίνοντας βάση στην ελαστικοποίηση των εργασιακών σχέσεων, χωρίς να τους ενδιαφέρει ιδιαίτερα η ποιότητα των δημιουργούμενων θέσεων εργασίας. Έτσι όμως, αύξησαν μαζικά την επισφάλεια εντός της απασχόλησης για τις ευπαθείς ομάδες και ειδικά τις γυναίκες.\nΆλλες πάλι, για παράδειγμα οι μεσογειακές, δεν έκαναν ως συνήθως τίποτα. Μάλλον, σχεδόν τίποτα, διότι επιχείρησαν αντιγράφοντας και με δυστοκία να εισάγουν κάποιους νέους εργασιακούς θεσμούς. Ουσιαστικά αποδέχτηκαν σιωπηρά το παραδοσιακό πρότυπο: ότι ο νέος πρέπει να μπει στη σειρά (επετήριδα, queuing up system) και να περιμένει μέχρι τα 30 φεύγα ή ακόμα και τα 40 για να μπει κι αυτός σε ένα καθεστώς προστατευμένης εργασίας, όπως αυτή των γονιών του.\nΚάποιες τρίτες χώρες, κυρίως οι σκανδιναβικές, φρόντισαν να επενδύσουν στους εργάτες γνώσης και την υψηλή εξειδίκευση δημιουργώντας παραγωγικές οικονομίες με πλανητικό προσανατολισμό καθώς και ένα ισχυρό και αποδοτικό κράτος που στηρίζει τους εργαζόμενους και την επιχειρηματικότητα. Δημιουργώντας, δηλ., μία ανταγωνιστική οικονομία υπό καθεστώς flexicurity με ποιοτικές θέσεις εργασίας, ευελιξία, επιχειρηματικότητα, εργατικά δικαιώματα και υψηλή απασχόληση.\nΔεν ισχυριζόμαστε ότι οι λύσεις είναι εύκολες και κυρίως ότι μπορεί να είναι εισαγόμενες. Είναι ο συνηθισμένος τρόπος για τις χώρες του ευρωπαϊκού νότου που κρύβουν τα προβλήματα κάτω από το χαλί. Τη ίδια στιγμή είναι η σίγουρη συνταγή για την οικονομική αποτυχία και τη θεσμική ανομία. Ωστόσο, το μάθημα από τη συγκριτική ευρωπαϊκή εμπειρία ως προς την καταπολέμηση της ανεργίας των νέων είναι κατά την άποψή μας πολύ απλό. Επίσης πολύ δύσκολο να εφαρμοστεί. Πως αποκτάμε ένα ισχυρό κράτος (ποιοτικά συλλογικά αγαθά και αποτελεσματική διοίκηση) σε συνδυασμό με μια παραγωγική, καινοτομική ιδιωτική οικονομία, ικανή να δημιουργήσει πολλές και καλές θέσεις εργασίας; Μπορούμε ή είμαστε καταδικασμένοι απλώς να αναπαράγουμε το υπάρχον μεσογειακό μοντέλο σε ανακαινισμένες ή απλώς φτιασιδωμένες εκδοχές; Γιατί μέχρι στιγμής αυτό κάνουμε. Από το 1983, τελευταίο έτος για το οποίο βρήκαμε στοιχεία, η ανεργία των νέων ουδέποτε έπεσε κάτω του 22%.\nΑναρτήθηκε από G700 στις 12:11 AM\nΓραπτή Δήλωση Ευρωβουλευτών για το Πρεκαριάτο\nΤο «πρεκαριάτο», δηλαδή το ζήτημα των επισφαλών εργαζόμενων νέων της γενιάς των 700 ευρώ, των milleuristi, των milleuristas, της generation precaire, της generation P., της γενιάς ipod, μαζί με τη σχετική ατζέντα αρχίζει να αποκτά σταδιακά ευρωπαϊκή απήχηση και υπόσταση. Μετά από πρωτοβουλία 5 ευρωβουλευτών, συγκεκριμένα της ευρωβουλευτού του ΠΑΣΟΚ κ. Μ. Ματσούκα, του Αντιπροέδρου της Επιτροπής Απασχόλησης του Ευρωπαϊκού Κοινοβουλίου κ. Antonio Panzieri, του συντονιστή των Σοσιαλιστών για θέματα απασχόλησης στο Ευρωπαϊκό Κοινοβούλιο, κ. Stephen Hughes, του Έλληνα ευρωβουλευτή κ. Δημήτρη Παπαδημούλη που ανήκει στην Ομάδα της Ευρωπαϊκής Αριστεράς, και της Γερμανίδας ευρωβουλευτού κ. Elisabeth Schroeder, από την Ομάδα των Πρασίνων, κατατέθηκε στο Ευρωπαϊκό Κοινοβούλιο Γραπτή Δήλωση, που ζητά την ανάληψη δράσεων από την Ευρωπαϊκή Επιτροπή για την αντιμετώπιση του προβλήματος του “Πρεκαριάτου”.\nΗ Γραπτή Δήλωση, η οποία αν συγκεντρώσει τις υπογραφές της πλειοψηφίας των 785 μελών του Ευρωπαϊκού Κοινοβουλίου θα αναγκάσει την Ευρωπαϊκή Επιτροπή να κινήσει διαδικασίες για να προχωρήσει σε περαιτέρω δράση, είναι η ακόλουθη:\nΓραπτή δήλωση σχετικά με την ανάγκη αντιμετώπισης της εργασιακής ανασφάλειας, της φτώχειας και της ανεργίας των εργαζόμενων νέων\n- έχοντας υπόψη το άρθρο 116 του Κανονισμού του,\n- έχοντας υπόψη την «Ατζέντα για την προώθηση της αξιοπρεπούς εργασίας για όλους» και Δήλωση σχετικά με την «Κοινωνική Δικαιοσύνη για μια Δίκαιη Παγκοσμιοποίηση» του Διεθνούς Οργανισμού Εργασίας (ILO),\n- έχοντας υπόψη το Χάρτη Θεμελιωδών Δικαιωμάτων της Ε.Ε.,\nΑ. επισημαίνοντας ότι προ της παγκόσμιας οικονομικής κρίσης, υπήρχε ήδη στην Ε.Ε. μια κοινωνική ομάδα μη προνομιούχων πολιτών, το λεγόμενο «Πρεκαριάτο», αποτελούμενη από νέους και νέες ηλικίας 19 έως 34 ετών, οι οποίοι βρίσκονται αντιμέτωποι με ποσοστά ανεργίας πολύ υψηλότερα του ευρωπαϊκού μέσου όρου καθώς επίσης και μια εχθρική αγορά εργασίας με χαμηλές αμοιβές, υπερεργασία, πολυαπασχόληση και προσωρινότητα,\nΒ. αναγνωρίζοντας ότι η σημερινή παγκόσμια οικονομική κρίση θα διευρύνει την κοινωνική και διαγενεακή ανισότητα σε βάρος των νέων, ανισότητα η οποία ούτως ή άλλως επιδεινώνεται λόγω της σταδιακής καταρράκωσης του ευρωπαϊκού κοινωνικού μοντέλου αλλά και των δημογραφικών και κοινωνικών αλλαγών των τελευταίων 20 χρόνων,\n1. καλεί την Επιτροπή να αναλάβει πρωτοβουλίες για την αντιμετώπιση των εργασιακών προβλημάτων των νέων εργαζόμενων ώστε από γενιά της επισφάλειας να καταστεί μια δυναμική, δημιουργική και αισιόδοξη γενιά,\n2. ζητά από την Επιτροπή να προωθήσει δράσεις για την απαγόρευση των διακρίσεων στον εργασιακό τομέα με επίκεντρο την ενίσχυση της απασχόλησης και του εισοδήματος των νέων μέσα από τη δημιουργία πολλών και καλών θέσεων εργασίας, ώστε να επανακτήσουν την εμπιστοσύνη τους στο ευρωπαϊκό οικοδόμημα\n3. ενθαρρύνει την Επιτροπή να εξετάσει τις καταχρήσεις εκ μέρους της εργοδοσίας σε βάρος των νέων, φοιτητών ή μη, που εργάζονται στο πλαίσιο των προγραμμάτων stage,\n4. ζητά από την Επιτροπή να καταστρώσει στρατηγική για την καταπολέμηση της ανεργίας, της εργασιακής επισφάλειας και της φτώχειας των νέων εργαζόμενων και να καλέσει τα κράτη μέλη να αναλάβουν τις ευθύνες που τους αναλογούν,\n5. αναθέτει στον Πρόεδρό του να διαβιβάσει την παρούσα δήλωση, συνοδευόμενη από τα ονόματα των υπογραφόντων, στο Συμβούλιο και την Επιτροπή.\nΗ παραπάνω Γραπτή Δήλωση, σίγουρα δεν ανατρέπει την υφιστάμενη διαγενεακή ανισορροπία στην ΕΕ, ούτε αντιμετωπίζει άμεσα κάποιο σημαντικό οικονομικό πρόβλημα. Παρόλα αυτά αποτελεί θετική εξέλιξη, διότι αναγνωρίζει την ύπαρξη ενός «πρεκαριάτου» στην Ευρώπη, δηλαδή μιας διακριτής ηλικιακά προσδιορισμένης ομάδας επισφαλών εργαζόμενων, και καλεί την ΕΕ να αναλάβει πρωτοβουλία για την αντιμετώπισή της νέας αυτής πρόκλησης σε κεντρικό επίπεδο.\nΣαν G700 έχουμε ακόμα ένα λόγο να είμαστε ικανοποιημένοι με τη συγκεκριμένη εξέλιξη. Στη διαμόρφωση της δήλωσης ελήφθησαν υπόψη οι παρατηρήσεις που κάναμε για το «πρεκαριάτο» και τη «διαγενεακή ανισότητα» κατά τη διάρκεια Ημερίδας με θέμα την οικονομική κρίση και την εργασιακή επισφάλεια των νέων (30-3-2009), την οποία διοργάνωσαν στο Ευρωπαϊκό Κοινοβούλιο η ευρωβουλευτής του ΠΑΣΟΚ, κα Μαίρη Ματσούκα και ο Ιταλός ευρωβουλευτής κ. Antonio Panzieri.\nΣτην Ημερίδα, όπου ανταλλάξαμε απόψεις με την Ιταλική Οργάνωση Νέων Precari Creativi, την Αντιπρόεδρο της Ευρωπαϊκής Οικονομικής και Κοινωνικής Επιτροπής, εκπρόσωπο της Ομάδας των Εργοδοτών, κα Ειρήνη Πάρη, τον εκπρόσωπο της Ευρωπαϊκής Συνομοσπονδίας Ευρωπαϊκών Συνδικάτων (ETUC), κο Marco Cilento, το Συντονιστής των Σοσιαλιστών στο Ευρωπαϊκό Κοινοβούλιο επί θεμάτων Απασχόλησης, κ. Stephen Hughes, την εκπρόσωπο του Ιταλικού Δημοκρατικού κόμματος, κα Silvia Grada, και τον Head of Talent and Music του MTV Ιταλίας κ. Luca de Gennaro, διαπιστώσαμε για μία ακόμη φορά ότι το ΕΚ μπορεί να αποτελέσει προνομιακό χώρο συνάντησης και όσμωσης ιδεών, αλλά και προώθησης πολιτικών, οι οποίες διαφορετικά θα έμεναν στα ψιλά γράμματα της ευρωπαϊκής ατζέντας.\nΣε ό,τι μας αφορά, από σήμερα ξεκινάμε εκστρατεία ενημέρωσης όλων των ευρωβουλευτών του ΕΚ με σκοπό τη θετική κατάληξη της συγκεκριμένης πρωτοβουλίας. Νέοι Εργαζόμενοι: προτεραιότητα στην κεντρική ευρωπαϊκή ατζέντα, όχι υποσημείωση στις Εκθέσεις της ΕΕ.\nΑναρτήθηκε από G700 στις 3:27 PM\nΤου Γιάννη Βούλγαρη*\nΌταν η πολιτική παχυδερμία δεν σου επιτρέπει να καταλάβεις πώς πρέπει να φερθείς ως υπουργός Παιδείας το βράδυ της 6ης Δεκεμβρίου 2008, γιατί θα σου επιτρέψει να σεβαστείς ως υπουργός Μεταφορών την ελπίδα πέντε εκατομμυρίων Αθηναίων για καλύτερο συγκοινωνιακό σύστημα; Το πρόβλημα όμως δεν είναι ο χυδαίος πολιτικαντισμός ενός περαστικού υπουργού. Το ζήτημα είναι γιατί εμείς δεχόμαστε το «δικαίωμά» του να φτύνει την καθημερινότητά μας για λίγες κομματικές ψήφους που είναι αμφίβολο αν θα τις πάρει. Την καθημερινότητα των χιλιάδων Αθηναίων που θέλουμε να χρησιμοποιούμε τα μέσα μαζικής μεταφοράς ελπίζοντας σε μια λειτουργική και καθαρότερη πόλη. Ζητάμε από τα κόμματα της αντιπολίτευσης να καταδικάσουν απερίφραστα το πολιτικάντικο μέτρο της σιωπηρής κατάργησης των λεωφορειολωρίδων. Ζητάμε από το ΠΑΣΟΚ να δηλώσει ευθαρσώς ότι ως κυβέρνηση θα ακυρώσει το «μέτρο». Εκτός αν νομίζουν ακόμα ότι ο κόσμος διαμορφώνει πολιτική άποψη μέσα στα ταξί. Θα ήταν μια θλιβερή αυταπάτη ανθρώπων που κυκλοφορούν με κρατικό αυτοκίνητο και οδηγό-αστυνομικό.\n*Ο Γιάννης Βούλγαρης είναι καθηγητής στο Tμήμα Πολιτικής Επιστήμης & Ιστορίας του Παντείου Πανεπιστημίου. Το σχόλιό του δημοσιεύτηκε στην εφημερίδα Τα Νέα στις 9 Απριλίου.\nΣυνυπογράφουμε τη Δήλωση Βούλγαρη και θα επανέλθουμε δυναμικά στο σχετικό θέμα.\nΑναρτήθηκε από G700 στις 10:40 AM\nΌμορφη Ευρώπη, όμορφα βυθίζεται\nΗ παγκόσμια ανάπτυξη φέτος θα κινηθεί με αρνητικούς ρυθμούς κατά 1,5% σύμφωνα με τις προβλέψεις των διεθνών οργανισμών. Η πτώση θα είναι ακόμη μεγαλύτερη στις χώρες της Ευρώπης σύμφωνα με τις εκτιμήσεις της Ευρωπαϊκής Επιτροπής με τη Γερμανία να φτάνει στο -2,3%, τη Γαλλία στο - 1,8%, τη Βρετανία στο -2,8% και την Ιρλανδία στο -5%. Η πτώση αυτή είναι σημάδι της μεταφοράς της κρίσης από το χρηματοπιστωτικό σύστημα στην πραγματική οικονομία και μεταφράζεται σε απώλεια εκατομμυρίων θέσεων εργασίας.\nΗ ένταση της κρίσης και κυρίως η διάρκεια και η διάχυσή της στην πραγματική οικονομία και κατά κύριο λόγο στους αδύνατους κρίκους του συστήματος έχει αναδείξει ένα καθαρό πολιτικό αίτημα: ρύθμιση με κανόνες, διεθνής συνεννόηση με συνεργασία και επενδύσεις σε ένα νέο ενεργειακό μοντέλο.\nΟι αποφάσεις του G20, που κινούνται σε αυτή την κατεύθυνση, είχαν αρνητικό πρωταγωνιστή τις ηγεσίες της Ευρώπης. Οι Ευρωπαίοι ηγέτες χωρίς ένστικτο και αναπτύσσοντας πρωτοβουλίες εσωτερικής κατανάλωσης τόνισαν ακόμη περισσότερο την γνωστή πολιτική υστέρηση της Ευρώπης. Η στάση αυτή έρχεται και συνδυάζεται με την αδράνεια του αποτυχημένου και άχρωμου συντηρητικού προέδρου της Κομισιόν Μπαρόζο. Και τα δύο μαζί συνδυάζονται με τη μειωμένη δημοσιονομική ανεξαρτησία της Ένωσης, η οποία έχει γίνει πια κομμάτι της θεσμικής της δυσλειτουργίας. Ο ίδιος ο Ζακ Ντελόρ έφτασε στο σημείο να δηλώσει σε συνέντευξή του πριν 20 ημέρες στη γερμανική επιθεώρηση Capital ότι η αντίδραση της ΕΕ είναι τόσο λειψή που θεωρεί ότι κινδυνεύει η «πολιτική του κληρονομιά».\nΟ προϋπολογισμός της ΕΕ δεν ξεπερνά το 0,89% του ευρωπαϊκού ΑΕΠ. Ισοδυναμεί με τις συνολικές δαπάνες της Αυστρίας, τις μισές της Ολλανδίας και το 1/10 των δαπανών της Γερμανίας. Το γεγονός αυτό έχει οδηγήσει στην ισχνή συμμετοχή της Ένωσης στο ίδιο το ευρωπαϊκό σχέδιο ανάκαμψης της οικονομίας, στο οποίο περιλαμβάνονται μόλις 30 δισ. Ευρώ από ευρωπαϊκούς πόρους με τα υπόλοιπα 170 δισ. σε σύνολο 200 δισ. Ευρώ να αντλούνται από εθνικούς πόρους. Με λίγα λόγια, ευρωπαϊκή απάντηση στην κρίση ακόμη δεν υπάρχει πέρα από εθνικά σχέδια των χωρών μελών που αποκλίνουν και συχνά αλληλοαναιρούνται. Ως αποτέλεσμα, η αξιοπιστία και η σταθερότητα του Ευρώ απειλείται, με την παλιά Ευρώπη να βυθίζεται σε ύφεση και την νέα να καταρρέει.\nΗ κρίση μπορεί να μεταβληθεί από απειλή σε ευκαιρία για φρέσκες ιδέες και πολιτικές αλλαγές. Είναι η ευκαιρία της γενιάς μας να αλλάξει το σύστημα. Η G700 έχει τονίσει πολλές φορές την ανάγκη για οικονομική διακυβέρνηση της Ευρώπης. Οι σημερινοί ευρωπαϊκοί θεσμοί οικονομικής διακυβέρνησης είτε πάσχουν από έλλειψη πολιτικής νομιμοποίησης (βλ. ΕΚΤ), είτε από έλλειψη αντανακλαστικών, ευελιξίας και αποτελεσματικότητας (βλ. ECOFIN και Eurogroup). Αυτή τη χαλαρή αδράνεια, τη διαπιστώσαμε άλλωστε άμεσα στην επίσκεψη μας πριν μία εβδομάδα στο Ευρωπαϊκό Κοινοβούλιο κατά τη συμμετοχή της G700 σε ημερίδα με ιταλικές συνδικαλιστικές οργανώσεις και οργανώσεις νέων.\nΗ Συνθήκη της Λισαβόνας προβλέπει τη σύσταση του θεσμού του Ευρωπαίου «υπουργού εξωτερικών». Αργά ή γρήγορα και μάλλον ταχύτατα πρέπει να αποκτήσουμε Ευρωπαίο υπουργό οικονομίας με ενισχυμένο ευρωπαϊκό προϋπολογισμό. Ως πρώτο βήμα, η Ευρώπη πρέπει να προχωρήσει σε μία και ενιαία εκπροσώπησή της στους διεθνείς οικονομικούς οργανισμούς (ΔΝΤ και η Παγκόσμια Τράπεζα), όπως πρότεινε προχθές στις Βρυξέλλες ο επίτροπος Αλμούνια.\nΆλλο τόσο σημαντικό είναι βέβαια να εξασφαλιστούν τα δημοσιονομικά εργαλεία για τη χάραξη της ευρωπαϊκής πολιτικής. Η απευθείας φορολόγηση (π.χ. μέσω της φορολογίας εισοδήματος) θα ενισχύσει και θα κάνει πιο άμεση και υπεύθυνη στο πλαίσιο της πολιτικής λογοδοσίας τη σχέση των Ευρωπαίων πολιτών με την Ένωση. Η απάντηση στην κρίση και ταυτόχρονα η πολιτική ενίσχυση της Ευρώπης περνάει μέσα από την ενδυνάμωση ενιαίων θεσμών διακυβέρνησης, από τους θεσμούς χάραξης πολιτικής και λήψης αποφάσεων μέχρι τους μηχανισμούς φορολόγησης. Οι Ευρωπαίοι ηγέτες αντί να συναγωνίζονται μεταξύ τους σαν φύλαρχοι της ζούγκλας του Αμαζονίου, καλό είναι να θυμούνται ότι την ισχύ των χωρών τους δεν την αντλούν από την μπόλικη ευρωπαϊκή ιστορία και παράδοση αλλά από τη δυναμική που αναπτύσσουν οι ενιαίοι ευρωπαϊκοί θεσμοί.\nΑναρτήθηκε από G700 στις 11:09 AM\nΤο Ευρωδικαστήριο απαιτεί εξομοίωση Δημοσίου - ΙΚΑ\nΤου Πλάτωνα Tήνιου*\nΚαθημερινή, 5 Απριλίλου 2009\nΤο Ευρωδικαστήριο δεν έχει δικαίωμα να υποχρεώσει άνδρες και γυναίκες να συνταξιοδοτούνται στην ίδια ηλικία. Ούτε και είπε τίποτε τέτοιο. Η κοινωνική πολιτική είναι δικό μας θέμα και ουδείς την αμφισβήτησε ποτέ.\nΤι είπε, λοιπόν, το Ευρωδικαστήριο;\nΤο Ευρωδικαστήριο δεν έκρινε αν πρέπει οι γυναίκες να συνταξιοδοτούνται ενωρίτερα. Αυτό είναι θέμα κοινωνικής πολιτικής στην οποία η Ευρώπη δεν έχει λόγο. Αντίθετα, το δικαστήριο αμφισβήτησε ότι μπορεί να θεωρείται κοινωνική πολιτική κάτι που ισχύει για κάποιες γυναίκες και όχι για κάποιες άλλες γυναίκες. Αν πιστεύουμε στην Ελλάδα ότι η γυναίκα πρέπει να ανταμείβεται με ενωρίτερη συνταξιοδότηση (ή, κατά μερικούς, να τιμωρείται με το ίδιο), δεν μας εμποδίζει κανείς να το κάνουμε - αρκεί να ισχύει για όλες τις γυναίκες. Διότι αν δεν προσφέρεται το δικαίωμα σε όλες, τότε δεν μπορεί να είναι κοινωνική πολιτική. Ή μάλλον μπορεί να είναι κοινωνική πολιτική μόνο σε χώρες όπου μερικές γυναίκες είναι περισσότερο ίσες από άλλες γυναίκες. Και μια τέτοια χώρα δεν δικαιούται να είναι στην Ευρώπη.\nΆρα, η Ελλάδα καταδικάστηκε επειδή θεωρούμε φυσιολογικό και νόμιμο ότι η γυναίκα που δουλεύει για το κράτος, έχει δικαιώματα που δεν έχει η εργάτρια. Θεωρούμε ότι η κοινωνική πολιτική μπορεί να εφαρμόζεται επιλεκτικά ανάλογα με την ταυτότητα του εργοδότη και όχι σύμφωνα με τις ανάγκες του εργαζόμενου. Κάτι τέτοιο -λέει το Ευρωπαϊκό Δικαστήριο- δεν μπορεί και δεν πρέπει να είναι κοινωνικό δικαίωμα: Είναι επαγγελματική παροχή - μια αναβληθείσα αποζημίωση της εργασίας στο Δημόσιο. Βάσει της αρχής της ίσης αμοιβής για ίση εργασία, δεν επιτρέπεται να συνταξιοδοτούνται οι άνδρες αργότερα από τις γυναίκες στο Δημόσιο, αφού αυτό ισοδυναμεί με μικρότερη αμοιβή για ίση εργασία. Αντιθέτως, το ΙΚΑ μπορεί χωρίς πρόβλημα να διατηρεί διαφορετικά όρια συνταξιοδότησης ανδρών και γυναικών, αφού εκεί το δικαίωμα είναι γενικό. Ενα γενικό δικαίωμα μπορεί να είναι κοινωνική πολιτική. Ενα ειδικό δικαίωμα -δηλαδή ένα πελατειακό προνόμιο- όχι.\nΣυνεπώς, το Ευρωδικαστήριο δεν αμφισβήτησε τις διαφοροποιήσεις ανδρών και γυναικών στη συνταξιοδότηση. Αμφισβήτησε ότι μπορεί να έχουμε μια κοινωνική πολιτική για τους Δημοσίους Υπαλλήλους και μια άλλη κοινωνική πολιτική για τους υπόλοιπους. Κάτι που ισχύει για κάποιες και όχι για όλες δεν μπορεί να είναι κοινωνική πολιτική.\nΕπιγραμματικά, το Ευρωδικαστήριο δεν απαιτεί την εξομοίωση ανδρών και γυναικών στις συντάξεις. Απαιτεί κάτι πολύ πιο ριζοσπαστικό: Την εξομοίωση του Δημοσίου με το ΙΚΑ.\nΗ απόφαση του δικαστηρίου έρχεται ως η τελευταία σε μια σειρά ευρωπαϊκών αποφάσεων που αδυνατούν να κατανοήσουν ότι μια χώρα της Ευρώπης προσφέρει δικαιώματα πολλαπλών ταχυτήτων στους πολίτες της.\nΚαι ότι, επιπλέον, υπερασπίζεται σθεναρά τις θεσμοθετημένες αδικίες και ανισότητες σαν να επρόκειτο για κοινωνικά δικαιώματα, αρνούμενη τόσο την εξάλειψη των προνομίων όσο και τη δικαιότερη κατανομή του κόστους χορήγησής τους. (Αν και δεν το είπε το Δικαστήριο, η Ευρώπη δεν μπορεί να κατανοήσει για ποιο λόγο δαπανώνται πόροι του κοινωνικού συνόλου - που αντλούνται με μεγάλο κόστος για την οικονομία, προκειμένου να διαιωνίζεται μια κοινωνική αδικία. Αλλά αυτό είναι άλλο θέμα.)\nΗ απόφαση του Δικαστηρίου μπορεί με δύο τρόπους. Πρώτον, να αντιμετωπισθεί, όπως και οι προηγούμενες αποφάσεις: με μάχες οπισθοφυλακών που διατηρούν το μέγιστο της προτέρας κατάστασης και καθυστερούν την εφαρμογή της απόφασης. Που συμμορφώνονται με το γράμμα για να συνεχίζουν να παραβιάζουν την ουσία.\nΥπάρχει όμως και ένας δεύτερος δρόμος. Μπορούμε να παραδεχτούμε ότι έχει δίκιο η Ευρώπη και να βάλουμε εμπρός κάτι που θα έπρεπε να είχε γίνει εξαρχής. Να φροντίσουμε να έχουμε Ελληνίδες μιας ταχύτητας μόνο, ασχέτως του τόπου εργασίας τους. Να παραδεχτούμε, επιτέλους, ότι πρέπει να μπει μια τάξη στις συντάξεις στο Δημόσιο.\nΠώς να διατηρήσουμε την πριμοδότηση γυναικών στις συντάξεις του Δημοσίου; Μια προφανής λύση.\nΜια ανακεφαλαίωση: Κάποιος εργοδότης επιθυμεί να αμείβει για την ίδια εργασία τις γυναίκες περισσότερο από τους άνδρες. Το Ευρωδικαστήριο επισημαίνει ότι αυτό αντιβαίνει στην αρχή της ίσης αμοιβής για ίση εργασία. Επισημαίνει επίσης ότι αν αυτή η διάκριση είναι επιθυμητή ως παροχή κοινωνικής πολιτικής, τότε για ποιο λόγο δεν χορηγείται αυτή η παροχή σε όλους;\nΗ κατεύθυνση που δείχνει το Ευρωδικαστήριο είναι σαφής: Αν ενσωματωθούν οι εργαζόμενοι του Δημοσίου στο ΙΚΑ, τότε μπορεί να ισχύει οποιαδήποτε διαφοροποίηση ανδρών/γυναικών κρίνουμε εμείς ότι θέλουμε (ή ότι πρέπει να θέλουμε). Συγκεκριμένα στο ΙΚΑ ισχύουν 5 χρόνια διαφοράς από τους άνδρες, ειδικές ρυθμίσεις για μητέρες ανηλίκων, πριμοδότηση τεκνοποιίας με επιπλέον έτη ασφάλισης, βαρέα και ανθυγιεινά και άλλα πολλά. Αφού οι εργαζόμενοι στο Δημόσιο ήδη πληρώνουν εισφορά για κύρια σύνταξη ίση με αυτή του ΙΚΑ, οι ίδιοι δεν πρόκειται να επιβαρυνθούν, ενώ το ΙΚΑ θα εισπράττει εισφορές εργαζομένου και εργοδότη, είναι δηλαδή πολύ πιθανόν να βγει κερδισμένο.\nΑν υπάρχει κάποιο δικαίωμα των γυναικών στο Δημόσιο που κρίνεται πραγματικά σημαντικό και διατηρήσιμο, τότε, σίγουρα, θα αξίζει τον κόπο να εξετάσουμε την επέκτασή του σε όλες τις γυναίκες.\nΗ λύση ενσωμάτωσης στο ΙΚΑ δεν είναι χωρίς τεχνικά προβλήματα: Η σύνταξη των Δημοσίων Υπαλλήλων ως ποσοστό των τελευταίων αποδοχών είναι υψηλότερη από αυτήν του ΙΚΑ (80% αντί 70%, αλλά επί μικρότερων αποδοχών). Υπάρχει η έννοια της θεμελίωσης δικαιώματος σύνταξης ανεξαρτήτως ορίου ηλικίας κ.λπ. Η σύνταξη υπολογίζεται επί του τελευταίου μισθού και όχι του μέσου όρου 5ετίας όπως το ΙΚΑ. Και πολλά άλλα.\nΌμως, αυτά τα τεχνικά προβλήματα μπορούν να αντιμετωπισθούν μέσω μιας εύκολης τεχνικά λύσης, η οποία έχει και το επιπρόσθετο προσόν της διαφάνειας: Οι διαφορές στις απολαβές μεταξύ του παλαιού καθεστώτος (αμιγώς Δημόσιο) και του νέου (ενσωμάτωσης στο ΙΚΑ για κύρια σύνταξη συν διόρθωση) μπορούν να καταβάλλονται από ένα νέο ταμείο συμπληρωματικής ασφάλισης Δημοσίων Υπαλλήλων. Το Ταμείο αυτό θα λαμβάνει ως δεδομένες τις συντάξεις του ΙΚΑ και θα αναπληρώνει τις αποδοχές του καθενός ενδιαφερομένου ως το σημερινό τους επίπεδο.\nΕνα τέτοιο καθεστώς ισχύει σήμερα για τις τραπεζικές συντάξεις.\nΑντίστοιχα ταμεία συμπληρωματικής ασφάλισης Δημοσίων Υπαλλήλων υπάρχουν και στην πλειοψηφία των κρατών-μελών της Ε.Ε.\nΑυτή είναι και η κατεύθυνση που δίδουν τα ειδικά Διεθνή Λογιστικά Πρότυπα για τον Δημόσιο Τομέα (IPSAS-25), τα οποία προκρίνουν λύσεις συμπληρωματικής ασφάλισης ως μέτρο διασφάλισης της χρηματοδότησης υπεσχημένων παροχών και ως μέτρο δημοσιονομικής διαφάνειας.\nΠλεονεκτήματα των ρυθμίσεων: Η ισχυροποίηση του ΙΚΑ. Η χάραξη μιας σαφούς γραμμής μεταξύ κοινωνικής και επιχειρηματικής στρατηγικής. Μεγαλύτερη διαφάνεια και διασφάλιση για τους εργαζόμενους. Περισσότερα δικαιώματα για τη γυναίκα και τη μητέρα.\nΜειονεκτήματα: μερικά από τα πλεονεκτήματα των «εντός» διαρρέουν και προς τους «εκτός».\nΜια τάξη στις συντάξεις του Δημοσίου.\n* Ο Πλάτων Τήνιος είναι οικονομολόγος, επίκουρος καθηγητής στο Πανεπιστήμιο Πειραιά. Αναδημοσιεύουμε το παρόν άρθρο ύστερα από άδεια του συγγραφέα.\nΑναρτήθηκε από G700 στις 1:23 PM\nΜείωση τέλους ταξινόμησης. Πως λέμε χάντρες για ιθαγενείς…\nΕίναι βολικό; Ναι.\nΑναντικατάστατο; Σε καμία περίπτωση.\nΑκριβό; Εκτός κι αν είσαι «έλληνας κροίσος με τρία γράμματα», θες σίγουρα δάνειο για να το αγοράσεις.\nΣε ποιον ανήκει; Στην Ελλάδα, οι περισσότεροι ενήλικες πολίτες έχουν από ένα.\nΠου το φτιάχνουν; Ιαπωνία, Κορέα, Γερμανία, Γαλλία, Γερμανία, Ισπανία, Σουηδία, ΗΠΑ...\nΕίναι το ΙΧ αυτοκίνητο. Πλέον βασικό λαϊκό αγαθό που ερχέται απ’ έξω, εργαλείο δουλειάς και “family Μομπίλ”, αλλά και σύμβολο κοινωνικοοικονομικού στάτους του ελληνάρα. Ειδικά ως προς το τελευταίο απαραίτητη προϋπόθεση είναι να είναι μεγάλο, δίλητρο και γρήγορο.\nΗ εμπορία αυτοκινήτων τώρα τελευταία βέβαια έχει κάτσει. Από την εκρηκτική άνοδο στις πωλήσεις την τελευταία δεκαετία πήγαμε στην δραστική μείωση του κύκλου εργασιών κατά 41% μέσα σε μερικούς μήνες. Τα πρώτα κανόνια εμπόρων ΙΧ έσκασαν ήδη. Γνωστός έμπορος από την Κηφισιά, μπροστά στη χρεοκοπία, τα μάζεψε και έφυγε για χώρες εξωτικές, αφήνοντας πίσω του ένα χάος.\nΘα έπρεπε αυτό να μας ενδιαφέρει; Ο πανικός που σπέρνουν πίσω τους τα λαμόγια στην προσπάθεια διάσωσής τους, σίγουρα ναι. Η μείωση στις πωλήσεις ΙΧ, όμως, καθόλου. Γιατί άραγε πρέπει να ενδιαφερθούμε για ένα προϊόν το οποίο δεν παράγουμε παρά αγοράζουμε σαν τρελοί από το εξωτερικό, εκτοξεύοντας στα ύψη το εμπορικό έλλειμμα; Γιατί θα έπρεπε να μας ενδιαφέρει αν φέτος στην Αθήνα θα προστεθούν στην κυκλοφορία ακόμα πόσες χιλιάδες ΙΧ αυτοκίνητα με αποτέλεσμα να αυξάνεται το μποτιλιάρισμα στους δρόμους; Γιατί πρέπει να μας ενδιαφέρει το συμβατικό αυτοκίνητο που ρυπαίνει το περιβάλλον και η βιομηχανία που το παράγει, την οποία μάλιστα δε διαθέτουμε; Γιατί πρέπει να κλάψουμε για τον καημένο τον έμπορο αυτοκινήτου της Κηφισιάς και όχι για μία παραγωγική βιομηχανία της βορείου Ελλάδος που πλήττεται από την οικονομική κρίση;\nΜα, δεν πρέπει. Αντιθέτως πρέπει να εξοργιστούμε με την απόφαση της κυβέρνησης να μειώσει το τέλος ταξινόμησης με σκοπό να δώσει ανάσα στην αγορά εμπορίας ΙΧ. Τη στιγμή που κουβεντιάζουμε για πράσινη οικονομία, απολύσεις και ανεργία στην εγχώρια βιομηχανία, μείωση της ιδιωτικής κατανάλωσης, γενιά των 700 ευρώ και ευρωπαϊκό πρεκαριάτο, νέο μοντέλο ανάπτυξης, καθαρές τεχνολογίες, διαρθωτικές αλλαγές σε ασφαλιστικό και δημοσιονομικό, καταλήγουμε να επικεντρώνουμε στα εντελώς αντίθετα και βλαβερά. Με τη μείωση της φορολογίας στα ΙΧ η κυβέρνηση επέλεξε μια λύση, η οποία είναι κοινωνικά απαράδεκτη και οικονομικά επιζήμια. Ποια είναι αυτή; Να βάλει το χέρι στην τσέπη των καταναλωτών και του κρατικού κορβανά για να κόψει κονδύλι στους εμπόρους αυτοκινήτων και κατ’ επέκταση τις ευρωπαϊκές συμβατικές βιομηχανίες.\nΌχι κύριοι. Δεν μας νοιάζει καθόλου αν έπεσαν οι πωλήσεις συμβατικών αυτοκινήτων. Όποιος δε βγαίνει οικονομικά ας βαρέσει πτώχευση. Έτσι κι αλλιώς έχουμε γίνει μια τεράστια μάντρα αυτοκινήτων σαν αυτές στο TEXAS που βλέπουμε στις ταινίες. Όχι μόνο δεν πρέπει να μειώσουμε τα κόστη των ΙΧ. Αντιθέτως, το συμβατικό αυτοκίνητο πρέπει κατά την άποψή μας να γίνει ακόμα πιο ακριβό: να φορολογείται υψηλά, τόσο κατά την αγορά όσο και κατά την κίνηση στο δρόμο. Εκτός λοιπόν κι αν έχουμε σκοπό να επενδύσουμε στην καθαρή τεχνολογία αυτοκίνησης δεν υπάρχει κανένας λόγος να μας πιάνει πρεμούρα με την αγορά ΙΧ στην Ελλάδα και συγκεκριμένα με το τι θα πάθουν δυο τρεις έμποροι στα οικονομικά τους λόγω της κρίσης. Εδώ ολόκληρες ΗΠΑ, με παράδοση στην αυτοκινητοβιομηχανία κι επιχειρούν εν μέσω κρίσης να προωθήσουν νέες τεχνολογίες (2,4 δις έδωσε ο Ομπάμα για ανάπτυξη ηλεκτρικών), εμείς θα υποστηρίξουμε τα εισαγόμενα «παλιά»;\nΈλα όμως που η κυβέρνηση ξέρει τι κάνει. Μοιράζει χάντρες σε ιθαγενείς. Μαγεμένοι όλοι οι ελληνάρες, εκεί που «πεινούσαν» θα σπεύσουν τώρα να επωφεληθούν της προσφοράς για ένα καινούριο S3 δίλητρο.\nΞαφνικά θυμηθήκαμε την εξωτερική πολιτική\nΕίμαστε τελικά μεγάλοι υποκριτές. Κυβέρνηση, Μέσα, Κόμματα, και πολίτες, ύστερα από μία πενταετία απόλυτης χειμερίας νάρκης, θυμηθήκαμε ξαφνικά όλοι την εξωτερική πολιτική, το Αιγαίο και τα ελληνοτουρκικά. Πως κι έτσι; Διότι ο Ομπάμα επανέλαβε για πολλοστή φορά στο πλαίσιο μίας συνάντησης κορυφής του ΝΑΤΟ την πάγια θέση της χώρας του. Ότι η Τουρκία είναι ο πιο σημαντικός γεωστρατηγικός εταίρος των ΗΠΑ στην περιοχή της ΝΑ Ευρώπης και της Μέσης Ανατολής. Εμάς αντίστοιχα μας παραμύθιασε με τα κλασσικά περί αρχαίου ελληνικού πολιτισμού απ' τον οποίο αντλούν τα ιδεώδη τους οι ΗΠΑ. Με απλά λόγια ο O’man είπε ότι η Ελλάδα "ήταν" και η Τουρκία "είναι". Τώρα, όχι πριν από 2000 χρόνια.\nΈτσι λοιπόν άρχισαν τα όργανα. "Χωροφύλακα της περιοχής ανέδειξε ο Ομπάμα την Τουρκία" φωνάζουν οι γηγενείς συνωμότες, αντιαμερικανοί και εθνικιστές. Με "σεβασμό αντιμετώπισε τις θέσεις της Ελλάδας ο Αμερικανός Πρόεδρος" ισχυρίζοναι οι ρεαλιστές.\nΗ αλήθεια είναι ότι όσοι τώρα όψιμα ανακάλυψαν την εξωτερική πολιτική θα ωφελούσαν την Ελλάδα πολύ περισσότερο, αν από το 2004 και μετά είχαν συμβάλει να μην αδρανοποιηθεί πλήρως η θέση μας στην ΕΕ και το ΝΑΤΟ, να αποτραπεί η εγκατάλειψη του Ελσίνκι και να αναδιοργανωθεί η παραγωγική βάση της οικονομίας έτσι ώστε να συγκρατηθεί η εξάρτηση της «δανειοτρεφούς» μας χώρας από το εξωτερικό, γεγονός που υπονομεύει τόσο τη θέση της στο διεθνή καταμερισμό ισχύος όσο και την αμυντική της προσπάθεια.\nΑντί λοιπόν να επιδεικνύουμε όψιμα επιφενειακό ενδιαφέρον για τα ελληνοτουρκικά και την εξωτερική πολιτική με αφορμή τις δηλώσεις Ομπάμα, ας σκεφτούμε ότι θα ήταν πολύ αξιοπρεπέστερο και γονιμότερο αν όλοι μας σφίγγαμε τα δόντια και αντλούσαμε ένα πικρό, αλλά ζωτικό διπλό συμπέρασμα: ότι η μετα-ολυμπιακή Ελλάδα αποτελεί μια παρακατιανή επαρχία στο πλαίσιο της διεθνούς κοινότητας, η οποία κατά μέγα μέρος από δική της υπαιτιότητα είναι όχι μόνο ανίσχυρη αλλά και ανυπόληπτη. Γι' αυτό στην όποια κρίση κινδυνεύει δυστυχώς να βρεθεί εντελώς μόνη. Γι’ αυτό πρέπει να δουλέψει συστηματικά όχι μόνο για να κερδίσει πίσω το χαμένο της διαπραγματευτικό και πολιτικό κεφάλαιο, αλλά να προχωρήσει κι ένα βήμα πιο πέρα. Να γίνει διαχρονικά ένας αξιόπιστος ισχυρός παίκτης στον ευρωπαϊκό καταμερισμό της ισχύος.\nΑναρτήθηκε από G700 στις 10:15 AM\nΤο Διαγενεακό Ζήτημα στο Alt+Ctrl+TV\nΕν όψει της Ευρωπαϊκής Ημέρας Διαγενεακής Αλληλεγγύης στις 29 Απριλίου, ο Θανάσης Γκούγκλας, ιδρυτικό μέλος της G700, συζητάει με το δημοσιογράφο Γιάννη Ανδριτσόπουλο για το διαγενεακό ζήτημα, στο πλαίσιο της ραδιοφωνικής εκπομπής Alt+Ctrl+TV στον Alpha Radio.\nολόκληρη τη συζήτηση (Διάρκεια 15').\nΑναρτήθηκε από G700 στις 4:42 PM\nG700 feat. e-homosapiens\nΓια την οικονομία της συζήτησης ας υποθέσουμε ότι, με τον όρο "μιντιακός λαϊκισμός" νοείται η κολακεία του λαού από τα Μέσα μέσα από τη δημόσια τεκμηρίωση διαδεδομένων πλανών και την κατασκευή λογικοφανών ψευδαισθήσεων από όσους διαμεσολαβούν στη διαμόρφωση της κοινής γνώμης (media, δημοσιολόγοι, πολιτικοί). Υπ' αυτή την έννοια, ο μιντιακός λαϊκισμός αφενός επιβεβαιώνει και αναπαράγει κοινωνικές συγχύσεις, παρανοήσεις και ιδεοληψίες και αφετέρου δημιουργεί νέους βολικούς μύθους, εύκολα αντιληπτούς και κατανοητούς από τους πολίτες.\nΟ φαύλος κύκλος των παρερμηνειών, των παρανοήσεων και του ανορθολογισμού συνιστά το τυπικότερο γνώρισμα του δημόσιου διαλόγου που διεξάγεται στο χώρο των media∙ δημόσιος διάλογος που συνήθως εντυπώνει στο συλλογικό νου στρεβλές "κοινωνικές πραγματικότητες". Διόλου τυχαία βέβαια, ο ορθός λόγος και η επιστημονική εξειδίκευση έχουν -τις περισσότερες φορές- εκτοπιστεί από το δημόσιο διάλογο προς όφελος επαγγελματιών-ημιμαθών, δήθεν ευρυμαθών τηλεδημοσιολόγων και πολιτικών με πρωτόγονη ή καθόλου πολιτική σκέψη. Άλλωστε, σημασία δεν έχει το είδος και η ποιότητα του λόγου αλλά η εκφορά -ποιος λέει κάτι και με τι τρόπο- και η "εμπορευσιμότητά" του -αρκεί να πουλάει-.\nΥπάρχουν πολλά παραδείγματα προς συζήτηση. Π.χ ένα από μία προσωπική μου εμπειρία. Σε μία πρόσφατη και εξαιρετικά σύντομη τηλεοπτική μου εμφάνιση για τη γενιά των 700 ευρώ, μου έγινε μία ερώτηση για την ανεργία και τις χαμηλές αμοιβές των νέων, διατυπωμένη με τέτοιο τρόπο, ώστε να λειτουργεί ως παρότρυνση για την έκφραση απογοήτευσης, κακομοιριάς και αντίδρασης για την άδικη "κενωνία"... Η προσπάθεια εξήγησης μερικών κρίσιμων θεμάτων, όπως η θεσμική διάρθρωση της αγοράς εργασίας, το αντιπαραγωγικό πρότυπο του ελληνικού μικροκαπιταλισμού (επιχειρηματικότητα ανάγκης), τα διαρθρωτικά προβλήματα της οικονομίας, η ελλιπής επένδυση στην γνώση/καινοτομία και η αναποτελεσματικότητα της τριτοβάθμιας εκπαίδευσης "συγκίνησαν" πολύ λιγότερο το πάνελ από τις αιτιάσεις γνωστού πανελίστα βουλευτή για τα "κακά" της παγκοσμιοποίησης, του διεθνούς εμπορίου, των επιχειρηματιών, της αγοράς, της Ε.Ε και του ευρώ!\nΝα ήταν όμως αυτή μια εξαίρεση στον κανόνα θα το καταλάβαινα. Με αφορμή διάφορα θέματα που φέρνει στην επιφάνεια η επικαιρότητα, διάσημοι επαγγελματίες τηλεμαϊντανοί φωνασκούν καθημερινά για τις σύγχρονες "κατάρες" που μαστίζουν τη χώρα. Για παράδειγμα των μεταναστών όπου διατυπώνουν -βλακωδώς και σκοπίμως- την απόλυτη συσχέτιση εσωτερικών κοινωνικών προβλημάτων (βλ. ανεργία, εγκληματικότητα) με τη μετανάστευση. Ή, αντίστοιχα βλακωδώς, διατυπώνουν διαρκώς την ανάγκη ενίσχυσης της καταστολής ως τη μόνη αποτελεσματική θεραπεία για την εγκληματικότητα. Οι ίδιοι πάλι, ως αυτόκλητοι εργολάβοι υπερασπίσεως των λαϊκών κεκτημένων, από τη μία μιλάνε για την ανάγκη δημοσιονομικής προσαρμογής που επιβάλει η ΕΕ, χαϊδεύοντας έτσι τ' αυτιά των νοικοκυραίων και από την άλλη μοιράζουν σε μέσα σε δύο λεπτά της ώρας τον εθνικό πλούτο κολακεύοντας τις μάζες και αναπληρώνοντας την απουσία κοινωνικής δικαιοσύνης.\nΥπάρχει δυστυχώς μία κυρίαρχη τάξη ημιμαθών τηλεδημοσιολόγων που βρίσκεται στην πρωτοπορία της δημόσιας αναπαράστασης της πραγματικότητας. Η συχνότητα επανάληψης και η ένταση των τηλεοπτικών μηνυμάτων τεκμηριώνουν τις διανοτητικές συχγύσεις και αστοχίες και εκπαιδεύουν την κοινή γνώμη στη "λογική" του συρμού. Κατά μία μαρξιανή ανάλυση, το μιντιακό σύστημα, ενταγμένο στο πλαίσιο ενός κακού ανταγωνισμού ποιότητας και ιδεολογικά προσανατολισμένο στον εύκολο και άκριτο λόγο, λειτουργεί ως μηχανισμός παραγωγής ανεστραμμένων ειδώλων της πραγματικότητας. Συχνά, η κατασκευασμένη απόκλιση της πραγματικότητας από την μιντιακή αναπαράστασή της είναι πολιτικώς βολική, εφόσον ευνοεί τη γενική δαιμονοποίηση (αποδιοπομπαίοι τράγοι), ώστε να αιτιολογούνται επαρκώς οι διαχρονικές εγχώριες αδυναμίες.\nΗ αντιμετώπιση του λαϊκισμού είναι δύσκολη. Απαιτεί μία ευρεία κοινωνική διεργασία ώστε να διαμορφωθούν νέα κεντρικά υποκείμενα δημόσιας κριτικής. Ο ρόλος των πνευματικών ανθρώπων (υπάρχουν πια?) είναι εξαιρετικά σημαντικός. Όπως ακόμα πιο σημαντικός είναι ο ρόλος των νέων μορφών επικοινωνίας και δημόσιου διαλόγου (π.χ blog) των νέων κοινωνικών κινημάτων και των εργατών γνώσης που δραστηριοποιούνται σ' αυτά.\n*Ο Πασχάλης Αγανίδης είναι πολιτικός επιστήμονας, blogger και μέλος της G700. Η αυθεντική εκδοχή του άρθρου "Μιντιακός Λαϊκισμός" δημοσιεύτηκε στο blog e-homosapiens.\nΑναρτήθηκε από G700 στις 1:04 PM\nΔιερευνήστε την επίθεση εναντίον συνδικαλίστριας\nΤης Διεθνούς Αμνηστίας*\nΑναρτήθηκε από G700 στις 12:15 PM\nΝέοι: Το Πρεκαριάτο της Ευρώπης\nΤης G700 για το επετειακό τεύχος του Hellenic Nexus*\nΣτην Ιταλία είναι γνωστή ως γενιά των 1000 ευρώ (generazione 1000 euros), στη Γαλλία ως generation precaire, στην Αγγλία ως γενιά ipod (insecure, pressurised, overtaxed and debt ridden), στη Γερμανία και την Αυστρία ως generation Praktikum. Στην Ισπανία αντίστοιχα τους αποκαλούνε mileuristas. Στη χώρα μας, τα τελευταία δύο χρόνια έγινε γνωστή ως “γενιά των 700 ευρώ”.\nΕίναι το «Πρεκαριάτο» της Ευρωπαϊκής Ένωσης. Μια νέα «τάξη» μη προνομιούχων πολιτών, η οποία δεν προσδιορίζεται με βάση τις παλιές ταξικές διαχωριστικές γραμμές (προλεταριάτο), αλλά με ηλικιακά κριτήρια και όρους εργασιακής επισφάλειας. Είναι νέοι και νέες, ηλικίας 19 έως 34 ετών, οι οποίοι εάν κι εφόσον εργάζονται (17,4% είναι το ποσοστό ανεργίας των νέων στην ΕΕ), βρίσκονται αντιμέτωποι με μια εχθρική αγορά εργασίας, όπου κυριαρχούν οι χαμηλές αμοιβές, η υπερεργασία και η πολυαπασχόληση, η προσωρινότητα, οι μπλοκαρισμένοι μηχανισμοί κοινωνικής ανέλιξης και οικονομικής ανόδου, τα δυσθεώρητα ασφαλιστικά και φορολογικά βάρη.\nΕίναι χαρακτηριστικό ότι στην Ελλάδα:\n* Δύο στους τρεις 25χρονους (64,4% το ακριβές ποσοστό) δηλώνουν ότι έχουν καθαρές μηνιαίες αποδοχές έως 750 ευρώ.\n* Η ανεργία στις ηλικίες 15-24 βρίσκεται στο 22,3% και στους 25-34 στο 10,3% ενώ από το 1983 κα μετά ουδέποτε έπεσε κάτω του 22% και του 10% αντίστοιχα.\n* Το 45,6% των νέων δηλώνουν προσωρινά απασχολούμενοι με έναν στους δύο 25χρονους να ετερεοπασχολείται αναγκαστικά δηλαδή να μην εργάζεται στο επάγγελμα που έχει επιλέξει.\n* Το ποσοστό των ενοικιαζόμενων εργαζόμενων από 0,2% το 2005 έφτασε στο 2% το 2007. Υπολογίζεται ότι συνολικά στην Ελλάδα οι ενοικιαζόμενοι εργαζόμενοι ξεπερνούν τις 25.000.\nΤο πρόβλημα όμως των νέων, και κατ' επέκταση του Πρεκαριάτου, δεν περιορίζεται αποκλειστικά σε αμιγώς εργασιακά θέματα παρότι αυτά είναι τα πιο πιεστικά και άμεσα αντιληπτά. Στην έννοια «Πρεκαριάτο» συμπυκνώνεται ένα νέο είδος φτώχειας που αφορά σε μια σειρά από κρίσιμα για την μελλοντική προοπτική των νέων ζητήματα: ελλιπείς παραγωγικές δυνατότητες, έλλειμμα σε ποιοτικά συλλογικά αγαθά, οικολογικό έλλειμμα, υπερχρέωση των δημόσιων οικονομικών και του ασφαλιστικού είναι ορισμένα από τα προβλήματα που αντιμετωπίζουν πολλές οικονομίες, ειδικά στις χώρες της Νότιας Ευρώπης.\nΕίναι χαρακτηριστικό ότι στην Ελλάδα κάθε νέος και μελλοντικός πολίτης της χώρας καλείται:\n* Να επωμιστεί το κόστος του σημερινού ελλείμματος σε ποιοτικά συλλογικά αγαθά, ειδικά στην παιδεία,\n* Να αποπληρώσει ως φορολογούμενος πολίτης ένα δημόσιο χρέος ίσο με ένα ΑΕΠ\n* Να τροφοδοτήσει με πόρους ένα ασφαλιστικό σύστημα του οποίου το αναλογιστικό έλλειμμα ισοδυναμεί μακροπρόθεσμα μ' ένα ποσό ίσο με τρία ΑΕΠ\n* Να επωμιστεί το κόστος της περιβαλλοντικής αναβάθμισης στις πόλεις και την ύπαιθρο, επειδή τα προηγούμενα 30 χρόνια η ανάπτυξη χαρακτηρίστηκε από πλήρη οικολογική αναισθησία.\nΤα προβλήματα αυτά, σε συνδυασμό με το ζοφερό τοπίο της εργασίας, τροφοδοτούν την κοινωνική και διαγενεακή ανισότητα, οδηγώντας με αφανή και γι’ αυτό ύπουλο τρόπο σε μια άδικη κατανομή πόρων και βαρών, ανάμεσα στις γενιές. Έτσι συντελείται σταδιακά το πέρασμα από τη χρυσή γενιά των baby boomers, στην ελληνική περίπτωση της γενιάς του 114 και του Πολυτεχνείου, σε μια γενιά υποψήφιων baby losers.\nΓια να αποτραπεί αυτή η εξέλιξη, για να καταστεί η γενιά των 700 ευρώ γενιά της χιλιετίας, απαιτείται να έρθουμε σε ρήξη με το «σύστημα Ελλάδα» και ό,τι αυτό συνεπάγεται: τις εύκολες λύσεις, τον «ωχαδελφισμό», τη δημόσια υπερχρέωση και τα τεράστια ασφαλιστικά ελλείμματα, τις κοκαλωμένες ιεραρχίες και τις επετηρίδες στο δημόσιο πολιτικό και επιχειρηματικό βίο, το πλαδαρό και αναποτελεσματικό κράτος, την παρεοκρατική αγορά. Απαιτείται ένας νέος πατριωτισμός και νέες πρακτικές λύσεις στα προβλήματα που αντιμετωπίζουμε: περιορισμό του δημόσιου χρέους, μετάβαση σε ένα μικτό ασφαλιστικό σύστημα, ενίσχυση της ανταγωνιστικότητας της οικονομίας, αντιμετώπιση του οικολογικού ελλείμματος και επένδυση σε ένα νέο παραγωγικό μοντέλο, μια οικονομία υψηλής προστιθέμενης αξίας με όχημα την πράσινη ανάπτυξη και κοινωνική πρωτοπορία τους εργάτες γνώσης.\n*Με αφορμή τα 5 χρόνια κυκλοφορίας του, το περιοδικό Hellenic NEXUS συμπεριλαμβάνει στο επετειακό του τεύχος (τ. 31, Απρίλιος - Μάιος 2009) ένα «Αφιέρωμα Άποψης για την Ελλάδα του 2009», με κείμενα-τοποθετήσεις προσωπικοτήτων και φορέων από τον χώρο της πολιτικής, του ακτιβισμού, του πολιτισμού και των MME.\nΑναρτήθηκε από G700 στις 10:26 AM\nΔιαγενεακή Δικαιοσύνη; Μα τι λέτε. Εγώ στο γιο μου...\nΗ γενιά των 700 ευρώ συναντάει τους 50και. Γραπτή ...\nΗ γενιά των 700 ευρώ συναντάει τους 50και: Συνέντε...\nΔιάλογος για την παιδεία. To video της συζήτησης μ...\nΜελέτες έχουμε. Η ασφαλιστική πολιτική μας λείπει....\nΤο Ευρωδικαστήριο απαιτεί εξομοίωση Δημοσίου - ΙΚΑ...\nΜείωση τέλους ταξινόμησης. Πως λέμε χάντρες για ιθ...


Μια ζωή… Ξάνθη ο Φλίσκας! - Onsports.gr\nOnsports Team\t29 Μαίου 2018, 23:15\nΗ ΠΑΕ Ξάνθη ανακοίνωσε την επέκταση της συνεργασίας της με τον Κώστα Φλίσκα.\nΠαίκτης της Ξάνθης για έναν ακόμη χρόνο θα παραμείνει ο Κώστας Φλίσκας. Η ακριτική ομάδα ανακοίνωσε ότι ανανεώθηκε η συνεργασία με τον 37χρονο μεσοαμυντικό για την επόμενη σεζόν, ο οποίος αγωνίζεται εκεί από το 2005.\n«Ο Α.Ο. ΞΑΝΘΗ Π.Α.Ε. ανακοινώνει την ανανέωση της συνεργασίας της με τον επαγγελματία ποδοσφαιριστή Κώστα Φλίσκα.\nΑπό τον Ιανουάριο του 2005, ο Κώστας Φλίσκας αποτελεί αναπόσπαστο κομμάτι της ομάδας, έχοντας ζήσει δύο ευρωπαϊκές εξόδους (2006, 2013) αλλά και τον τελικό κυπέλλου το 2015. Ο αρχηγός της ομάδας θα συνεχίσει να προσφέρει για 14η διαδοχική χρονιά στην Xanthi FC».\n6 λεπτά πριν ΟΑΕΔ: Πότε ξεκινά η προπληρωμή Δώρου Πάσχα και επιδομάτων ανεργίας\n37 λεπτά πριν Παπαγεωργίου: «Ουσιαστική η συζήτησή μας με τον υφυπουργό Αθλητισμού, άκουσε τα προβλήματά μας»


Σε ισχύ η συμφωνία Ε.Ε. - Τουρκίας του 2016 - PagasitikosNews\nΒρίσκεστε εδώ: ΚΕΝΤΡΙΚΗ / ΚΟΣΜΟΣ / Σε ισχύ η συμφωνία Ε.Ε. – Τουρκίας του 2016\nΣε ισχύ η συμφωνία Ε.Ε. – Τουρκίας του 2016\n25 Ιουλίου 2019 - 09:22 Από Πέπη Οικονόμου\nΔεν αφορούν στην κοινή δήλωση Ευρωπαϊκής Ενωσης – Τουρκίας για τους πρόσφυγες που φτάνουν στα ελληνικά νησιά όσα είπε ο υπουργός Εξωτερικών της Τουρκίας, Μεβλούτ Τσαβούσογλου, σε δηλώσεις του σε τηλεοπτικό κανάλι.\n«Η συμφωνία επανεισδοχής και η άρση της βίζας θα τεθούν σε ισχύ ταυτόχρονα. Αναστείλαμε τη συμφωνία επανεισδοχής», φέρεται να δήλωσε ο κ. Τσαβούσογλου, ωστόσο όπως διευκρινίστηκε τόσο από την Κομισιόν όσο και μέσω διπλωματικών επαφών της Αθήνας, αναφερόταν στη συμφωνία επανεισδοχής του 2014, η οποία έτσι και αλλιώς τα τελευταία χρόνια έχει καταστεί ανενεργός.\n«Η Τουρκία ανακοίνωσε ότι δεν θα εφαρμόσει τη συμφωνία επανεισδοχής Ε.Ε. – Τουρκίας του 2014, επαναλαμβάνοντας την πρακτική που ακολουθεί προκειμένου να ασκήσει πίεση για την παροχή καθεστώτος ελεύθερης βίζας για τους Τούρκους πολίτες στην Ευρωπαϊκή Ενωση», τόνισε ο αναπληρωτής υπουργός Μεταναστευτικής Πολιτικής Γιώργος Κουμουτσάκος. Διευκρίνισε ότι η κοινή δήλωση Ευρωπαϊκής Ενωσης – Τουρκίας του Μαρτίου 2016 που αφορά στις επιστροφές μεταναστών από τα ελληνικά νησιά προς την Τουρκία παραμένει σε ισχύ. «Η Ελλάδα έχει πρόθεση να εφαρμόσει πλήρως την κοινή δήλωση», ξεκαθάρισε και γι’ αυτό η κυβέρνηση θα προωθήσει νέα νομοθετικό πλαίσιο ώστε να επισπευσθούν οι διαδικασίες εξέτασης των αιτημάτων ασύλου. Ταυτόχρονα θα ενισχυθούν οι αρμόδιες υπηρεσίες και οι επιτροπές εξέτασης των προσφυγών σε δεύτερο βαθμό.\nΟ κ. Κουμουτσάκος ωστόσο τόνισε ότι η Ευρώπη πρέπει να βρίσκεται σε επαγρύπνηση δεδομένου ότι παρατηρείται αύξηση των ροών στα νησιά από την Τουρκία το τελευταίο χρονικό διάστημα. Περίπου 3.000 άτομα έφτασαν σε Σάμο, Λέσβο και Χίο τον τελευταίο μήνα. Όσον αφορά την επιστροφή 19 Πακιστανών χθες στο Ισλαμαμπάντ, δεν πρόκειται για ενέργεια που σχετίζεται με τις συμφωνίες με την Τουρκία.\nΠαράνομη εκφόρτωση σκουπιδιών στην ΑΓΕΤ\n25 Ιουλίου 2019 - 09:19 Από Τριαντάφυλλος Γαβρινιώτης\nΜε το παλιό σύστημα οι εξετάσεις για δίπλωμα οδήγησης\n25 Ιουλίου 2019 - 09:41 Από Πέπη Οικονόμου


Πρόταση του ΔΣ προς την Γενική Συνέλευση ΨΗΦΙΣΜΑ « Βρωμάει Μπαρούτι στη Γειτονιά μας» - Σύνδεσμος Πολιτικών Συνταξιούχων Δημοσίου Αθήνας\nHome » Ψηφίσματα » Πρόταση του ΔΣ προς την Γενική Συνέλευση ΨΗΦΙΣΜΑ « Βρωμάει Μπαρούτι στη Γειτονιά μας»\nΠρόταση του ΔΣ προς την Γενική Συνέλευση ΨΗΦΙΣΜΑ « Βρωμάει Μπαρούτι στη Γειτονιά μας»\nΠρόταση του ΔΣ προς την Γενική Συνέλευση\n« Βρωμάει Μπαρούτι στη Γειτονιά μας»\nΟ Σύνδεσμος Συνταξιούχων Πολιτικών Υπαλλήλων Δημοσίου Αθηνών, καλεί τους συνταξιούχους, να είναι σε επαγρύπνηση με αφορμή τα τεκταινόμενα τον τελευταίο καιρό: Πόλεμος στη Συρία, κατάληψη του Αφρίν από τους Τούρκους, κλιμάκωση της Τουρκικής επιθετικότητας με την αμφισβήτηση κυριαρχικών δικαιωμάτων της χώρας στο Αιγαίο επέκταση και αναβάθμιση ΝΑΤΟικών βάσεων (Σούδα, Σύρος, Κάρπαθος, Άραξος και Αλεξανδρούπολη), αμυντική συμφωνία της Κύπρου με την Γαλλία για υπεράσπισή της σε περίπτωση ενεργειακής κρίσης, άσκηση ΗΝΙΟΧΟΣ του ΝΑΤΟ.\nΌλα δείχνουν προετοιμασία για ενδεχόμενο πολεμικό επεισόδιο στην περιοχή μας με την κυβέρνηση να έχει αναλάβει ρόλο πλασιέ των ΗΠΑ-ΝΑΤΟ για λογαριασμό του ντόπιου κεφαλαίου. Το ΝΑΤΟ και η Ε,Ε νίπτουν τας χείρας τους για τις προκλητικές δηλώσεις της Τουρκίας ενώ η κυβέρνηση καλλιεργεί τον εφησυχασμό στην περίπτωση της σύλληψης των Ελλήνων αξιωματικών στην Θράκη.\nΟ ρόλος τους δεν είναι για την ασφάλεια των συνόρων και δεν τα προστατεύουν. Το έχουν δείξει περίτρανα στη διάλυση της Γιουγκοσλαβίας, στο Κυπριακό, στον πόλεμο στο ΙΡΑΚ-ΙΡΑΝ στη χρησιμοποίηση μάλιστα της βάσης της Σούδας με ευθύνη των κυβερνήσεων ΝΔ-ΠΑΣΟΚ και σήμερα ΣΥΡΙΖΑ-ΑΝΕΛ\nΟ κίνδυνος θερμού πολεμικού επεισοδίου είναι ορατός. Καμιά εμπιστοσύνη στην κυβέρνηση που είναι στο παιχνίδι για λογαριασμό του εγχώριου κεφαλαίου.\nΔεν υπερασπιζόμαστε την πατρίδα ως ορμητήριο των Ιμπεριαλιστών για τα συμφέροντά τους\nΥπερασπιζόμαστε και επαγρυπνούμε για την πατρίδα για λογαριασμό της Ε.Τ. για τα παιδιά και τα εγγόνια της λαϊκής οικογένειας.\nΠρωτοστατούμε στον αγώνα για την υπεράσπιση της εδαφικής μας ακεραιότητας. Με την πάλη μας βοηθάμε και επιδιώκουμε να καταργηθεί το σύστημα της εκμετάλλευσης ΑΝΘΡΏΠΟΥ ΑΠΌ ΆΝΘΡΩΠΟ\nΚαμιά εμπιστοσύνη στην Κυβέρνηση και στα γεράκια του ΝΑΤΟ.\nΣημείωση : το ψήφισμα εγκρίθηκε παμψηφεί


ΑΕΚ ΑΕΚ ΑΕΚ ΚΥΠΕΛΛΟΟΟΟΟΟ\nΗ ΑΕΚΑΡΑ Κυπελλούχος Ελλάδος 2021!!!\nΠαρά τις ψευτομαγκιές του ΠΑΟΚ , οι άνθρωποι του οποίου έκαναν ό,τι περνούσε από το χέρι τους για να διακόψουν τον ρυθμό της Ένωσης και να προκαλέσουν τους παίκτες της εν τέλει επικράτησε με σκορ 24-22. Απόλυτη ηδονή για το πρώτο φετινό τρόπαιο της ΑΕΚΑΡΑΣ.\nΤο ματς ήταν ντέρμπι καθ' όλη τη διάρκεια του παιχνιδιού και ας ξέφευγε η Ένωση για δύο ή τρία γκολ κατά διαστήματα. Στα πρώτα λεπτά του αγώνα το βάρος των δύο ομάδων έπεσε στην άμυνα με το σκορ να μένει χαμηλά (2-3). Ωστόσο η ΑΕΚ εκμεταλλεύτηκε κάποια κενά διαστήματα του ΠΑΟΚ και κατάφερε να προηγηθεί με πέντε γκολ διαφορά (10-5). Οι κιτρινόμαυροι πήγαν στα αποδυτήρια προηγούμενοι με σκορ 14-11.\nΤο δεύτερο ημίχρονο ξεκίνησε με την ΑΕΚ κάπως νωχελική , αφού ο ΠΑΟΚ ανέτρεψε την εις βάρος του κατάσταση και ισοφάρισε (17-17). Οι διακοπές στον αγώνα ήταν πολλές, οι δίλεπτες επίσης, ενώ οι διαιτητές διέκοπταν αρκετά συχνά τον αγώνα, προκειμένου να συμβουλευτούν το Instant Replay. Tο παιχνίδι ήταν πραγματικά ντέρμπι (20-20), αλλά η ΑΕΚ διαθέτει παίκτες με προσωπικότητα και αυτή μίλησε στο τέλος. Έτσι η ΑΕΚ κατέκτησε την πρώτη Κούπα της χρονιάς, ενώ ακολουθούν άλλες δύο (Πρωτάθλημα και Ευρωπαϊκό) καλώς εχόντων των πραγμάτων.\nΤα πεντάλεπτα: 3-2, 5-2, 9-5, 11-7, 13-9, 14-11 (ημιχρ.), 16-13, 17-17, 20-19, 20-20, 21-21, 24-22.\nΑΕΚ: Μπάουερ, Αραμπατζής, Γιάντσα, Τζηράς, Δομπρής, Νικολαΐδης, Κοσάνοβιτς, Μυλωνάς, Κοτσιώνης, Λέμος, Παπαδιονυσίου, Νούιτς, Αραπακόπουλος, Καλόμοιρος, Μπουνέτα, Κεδέρης.\nΠΑΟΚ: Τσαναξίδης, Μέντουριτς, Λιάπης, Αποστόλου, Στογιάνοβιτς, Σεϊρεκίδης, Καραγκιοζόπουλος, Καβουσανάκης, Τζωρτζίνης, Γκιγκόφ, Άρσιτς, Παπαβασίλης, Νικολαΐδης, Γιορανίδης, Κυριακίδης, Παλάσκας.


Ελένη Μενεγάκη: Της χάρισαν σπίτι στη Νάξο! 0 Σχόλια\nΣύμφωνα με το ρεπορτάζ της "Πρωινής Μελέτης", η Ελένη Μενεγάκη αποδέχθηκε την πρόταση των αρχών να της δωρίσουν ένα σπίτι στο νησί της Νάξου, καθώς η εκπομπή της συνέβαλε στο να διαφημιστεί το νησί σε τέτοιους χαλεπούς καιρούς. Να... Showbiz\nΧολιγουντιανό relax σε Κω και Σύμη! Οι διακοπές του διάσημου ζεύγους στην Ελλάδα... 0 Σχόλια\nΔιακοπές στην Κω και τη Σύμη έκανε το διάσημο ζευγάρι του Χόλιγουντ Μάικλ Ντάγκλας και Κάθριν Ζέτα Τζόουνς! Ο γοητευτικός ηθοποιός και η εκθαμβωτική σταρ, τους οποίους συνόδευαν τα δύο παιδιά τους και λίγοι καλοί φίλοι, αφού προηγουμέν... Showbiz\nΣάντι Κουτσοσταμάτη:«Δεν είχα φανταστεί τον εαυτό μου νύφη» 0 Σχόλια\nΕνας δυνατός έρωτας, ο ρομαντικός γάμος της με τον Δημήτρη Εμμανουηλίδη που έγινε πριν από δύο εβδομάδες και το μωρό τους που έρχεται είναι τα συστατικά για ένα ροζ παραμύθι. «Δεν είχα ονειρευτεί κάτι συγκεκριμένο, δεν είχα φανταστεί... Showbiz\n«Η Ελεονώρα Μελέτη είναι φτιαγμένη για το σεξ»! Ποιος το είπε; 0 Σχόλια\nΑπίστευτα πράγματα ακούστηκαν στον αέρα της "Πρωινής Μελέτης". Τι για σεξ είπαν, τι για καινούργιες αγάπες, τι για έρωτες ανεκπλήρωτους και αδήλωτους, ενώ την ίδια ώρα τα σχόλια των συνεργατών της παρουσιάστριας έδιναν και έπαιρνα... Showbiz\nΔ. Αιγινίτη: Σε απόσταση αναπνοής από τον Σρόιτερ, στο γάμο της Τσιμτσιλή! 0 Σχόλια\nΗ Σταματίνα με το Θέμη παντρεύονταν, ενώ εκείνοι είχαν ζήσει το έργο από την ανάποδη πρόσφατα: Μοιραία τα βλέματα ήταν στραμένα και στο Σρόιτερ με την Αιγινίτη, οι οποίοι εξακολουθούν να μοιάζουν "μουδιασμένοι" από το διαζύγιό του... Showbiz\nΟ Γιώργος Τσαλίκης στο πλευρό των "Special Olympics"! 0 Σχόλια\nΤην «Φλόγα της Ελπίδας» υποδέχτηκε στη Στυλίδα ο Γιώργος Τσαλίκης. Ο τραγουδιστής, στα πλαίσια των Παγκόσμιων Αγώνων «Special Olympics»,τραγούδησε στην τελετή υποδοχής της Φλόγας. Άλλωστε εκτός από τα φιλανθρωπικά αι... Showbiz\nΚώστας Μαράκης: «Ξεπέρασα τον εαυτό μου στο Dancing» 0 Σχόλια\nΜπορεί ο Κώστας Μαρτάκης να μην κατάφερε να κερδίσει την πρώτη θέση στο χορευτικό σόου του ΑΝΤ1, αλλά ο ίδιος νιώθει πολύ περήφανος. «Ξεπέρασα τον εαυτό μου» είπε ο τραγουδιστής στην κάμερα του Star, που τον πέτυχε στις πρόβες γ... Showbiz\nΔ.Βανδή: Δείτε φωτογραφία της από τις πρόβες για τα βραβεία MAD! 0 Σχόλια\nΛίγες ώρες μόνο απέμειναν μέχρι τη μεγάλη βραδιά των Mad Video Music Awards 2011 και οι πρόβες των καλλιτεχνών συνεχίζονται πυρετωδώς! Στην σκηνή ανέβηκε και η Δέσποινα Βανδή για να κάνει την δική της πρόβα, ενώ στη φωτογραφία που θα δείτε,... Showbiz\nΔείτε την Εύη Βατίδου με μαγιό! 0 Σχόλια\nΗ Εύη Βατίδου αποκαλύπτει πως διατηρεί τη σιλουέτα της αψεγάδιαστη χάρη στην κολύμβηση! Το μοντέλο έχει εκπληκτικό σώμα, όπως θα δείτε και στη φωτογραφία που φοράει το μαγιό της στην παραλία... Showbiz


μαρκίζα Archives - Ftiaxto.gr\nΑυτό ίσως να είναι ένα από τα πιο ωραία χειροποίητα διακοσμητικά που έχουμε δει. Το βρήκαμε σαν χριστουγεννιάτικη diy ιδέα στο A Beautiful Mess, αλλά εάν θες την γνώμη μας είναι τέλειο για όλο τον χρόνο. Ή να γράψεις ό,τι μήνυμα εσύ θέλεις και έτσι να στολίζει τον χώρο σου μόνιμα. Το συγκεκριμένο δημιουργεί την τέλεια χριστουγεννιάτικη ατμόσφαιρα και είναι και τέλειο δώρο για κάποιο αγαπημένο πρόσωπο. Θα χρειαστείς λίγο παραπάνω δουλειά, αλλά πιστεύουμε παραγματικά πως αξίζει τον κόπο!\nΔΙΑΒΑΣΕ ΠΕΡΙΣΣΟΤΕΡΑ 20 Δεκεμβρίου 2013


Συναντήθηκαν Στ. Θεοδωράκης – Κ. Μητσοτάκης | NewsVoice.gr\nΔημοσιεύθηκε στις: 21 Ιανουαρίου 2016.\nΜε ετικέτες: Κυριάκος Μητσοτάκης, Σταύρος Θεοδωράκης, Συνάντηση\nΣύμφωνα με κύκλους της ΝΔ, υπήρξε πολύ καλό κλίμα, καθώς και οι δύο πλευρές, αν και από διαφορετική σκοπιά και διαφορετικές εκτιμήσεις, συμφωνούν στην ανάγκη των μεταρρυθμίσεων και της ανάπτυξης, όπως και στην ανάγκη εξυγίανσης του κράτους. Πηγές της Συγγρού ανέφεραν ακόμη ότι υπήρξε κοινή διαπίστωση πως η κυβέρνηση είναι επιζήμια για τον τόπο.\n«Θεωρούμε ότι ο τρόπος συνομιλίας και η στάση και των δύο βοηθά στην αναβάθμιση του πολιτικού διαλόγου», πρόσθεσαν και κατέληξαν ότι κοινή διαπίστωση του κ. Μητσοτάκη και του κ. Θεοδωράκη ήταν η προσπάθεια άλωσης του κράτους από την κυβέρνηση.\nΣτη συνάντηση με τον πρόεδρο της Ν.Δ. ανέφερε ο κ. Θεοδωράκης «θα συζητήσουμε για να δούμε που συμφωνούμε και που διαφωνούμε σε αυτές τις μεταρρυθμίσεις».\nΑπ’ την πλευρά του ο κ. Μητσοτάκης δήλωσε ότι «είναι σημαντικό να έχουμε έναν διάλογο, οι φιλοευρωπαϊκές μεταρρυθμιστικές δυνάμεις του τόπου καθώς έχουμε πολύ δύσκολα θέματα απέναντί μας. Έχω αναγνωρίσει τη συνολική σου προσπάθεια για την αποστροφή στον λαϊκισμό και την έμφαση στον ορθό λόγο, κάτι στο οποίο θέλω και εγώ να σταθώ ιδιαίτερα».


Αποκάλυψη σοκ: Κοινωνική λειτουργός με ειδίκευση στους εφήβους η μητέρα του 22χρονου επιδειξία (βίντεο) - Οδηγός Πιερίας\nΑποκάλυψη σοκ: Κοινωνική λειτουργός με ειδίκευση στους εφήβους η μητέρα του 22χρονου επιδειξία (βίντεο)\n«Είμαι συντετριμμένη. Το παιδί μου είναι εξαιρετικό. Έχει την κοπέλα του, τη δουλειά του, είναι φοιτητής», τόνισε η μητέρα του κατηγορούμενου για το πλημμέλημα της προσβολής γενετήσιας αξιοπρέπειας και μάλιστα κατά συρροή, μετά και την υπόθεση στη Νέα Σμύρνη\nΜια απίστευτη αποκάλυψη περιπλέκει την υπόθεση του νεαρού επιδειξία της Νέας Σμύρνης, που παραμένει κρατούμενος έως την εκδίκαση της υπόθεσης τη Δευτέρα (10/05), κατηγορούμενος για το πλημμέλημα της προσβολής γενετήσιας αξιοπρέπειας και μάλιστα κατά συρροή.\nΣύμφωνα με τις νεότερες πληροφορίες η μητέρα του 22χρονου είναι κοινωνική λειτουργός με ειδίκευση σε υποθέσεις εφήβων. Δηλαδή αναλαμβάνει υποθέσεις νεαρών και η ίδια αποφασίζει ποια θα είναι η εξέλιξή τους, και ποια αγωγή θα πρέπει να ακολουθηθεί, εάν αυτό χρειαστεί. Αυτό το γεγονός εγείρει, λοιπόν, πολλά ερωτηματικά, σχετικά με την άγνοιά της για τη συμπεριφορά του παιδιού της και τις κατηγορίες που αντιμετωπίζει.\nΟι ίδιες πληροφορίες αναφέρουν, μάλιστα, ότι η ίδια τόνισε πως ο 22χρονος διατηρεί σχέση με μία γυναίκα. Υπενθυμίζεται ότι δήλωσε σοκαρισμένη, ενώ μίλησε για ένα εξαιρετικό παιδί, φοιτητή, που εργάζεται.\nΑναλυτικά οι δηλώσεις της μητέρας\n«Το παιδί μου είναι εξαιρετικό. Έχει την κοπέλα του, τη δουλειά του, είναι φοιτητής, είμαι συντετριμμένη», υπογράμμισε η μητέρα του και συνέχισε: «Δεσμεύομαι να είμαι συνέχεια μαζί του, είμαι και σε επαφή με ψυχολόγο για να κάνει ψυχοθεραπεία μήπως συμβαίνει κάτι. Ο γιος μου είναι σε άσχημη ψυχολογική κατάσταση. Το ίδιο και ο αδελφός του».\n«Είμαστε συνέχεια κοντά στα παιδιά μας κι εγώ και ο άντρας μου. Δεν μας πέρασε από το μυαλό ότι μπορεί στο παιδί μας να συμβαίνει κάτι. Αν υπήρχε έστω και μια πιθανότητα ότι κάτι συμβαίνει στο παιδί μου θα το είχα αντιμετωπίσει. Θα εμφανιστεί σίγουρα στο δικαστήριο. Στα social media το τι λέγεται… Τoυ λένε να αυτοκτονήσει», επισήμανε ακόμα.


Rab Ráby Étterem, Szentendre - Κριτικές εστιατορίων - TripAdvisor\nRab Ráby Étterem: Εστιατόρια στην περιοχή\nΔραστηριότητες κοντά σε: Rab Ráby Étterem\nΝο 10 από 59 Εστιατόρια - Szentendre}\nKucsera Ferenc utca 1/a, Szentendre 2000, Ουγγαρία\nΕκπληκτικό εστιατόριο !!!!!!!\nΜπήκαμε τυχαίας σε αυτό το εστιατόριο και εκπλαγεικαμε. Μοιάζει με μουσείο παλαιόν αντικειμένων. Φάγαμε την καλύτερη γκουλας σούπα που έχουμε φάει τόσες μέρες στην Ουγγαρία. Όλα τα πιάτα ήταν πεντανόστιμα και πολύ ευγενικό προσωπικό. Σας το προτείνω ανεπιφύλακτα !!!!!!!\nΌτι ήταν τέλεια :)\nΕξαιρετικό φαγητό. Εκλεκτική ατμόσφαιρα.\nΌμορφο μέρος με λίγο φαγητό ok\nΝιώθεις σαν ένα μουσείο\nΑπίστευτα διακόσμηση στο εσωτερικό, βασικά είδη διατροφής\n"καλύτερη ουγγρική γκούλας ποτέ"\nΥπέροχη εμπειρία στον κήπο\nΚαλό φαγητό σε καλή τιμή, bit μέση\nΛάβετε γρήγορα απαντήσεις από το προσωπικό του Rab Ráby Étterem και από προηγούμενους επισκέπτες.\nΔιεύθυνση: Kucsera Ferenc utca 1/a, Szentendre 2000, Ουγγαρία\nΑριθμός τηλεφώνου: +36 26 310 819


Γιατί να αγοράσετε ένα Vintage ρολόι; - www.perekacerita.com\nΓιατί να αγοράσετε ένα Vintage ρολόι;\nΤα συλλεκτικά ρολόγια αντίκες είναι μια επένδυση στην ιστορία. Σας επιτρέπουν να επωφεληθείτε από το μεγαλείο της δεξιοτεχνίας του παλιού κόσμου και την ομορφιά που συνδέεται με τη δουλειά τους. Ένα σύγχρονο ψηφιακό ρολόι στο νυχτερινό σας σταντ παίζει ραδιόφωνο για να σας ξυπνήσει. Ωστόσο, αυτό δεν μπορεί να συγκριθεί με τον απαλό ήχο ή το κουδούνι που ακούγεται από το σαλόνι σας, ειδοποιώντας σας για την ώρα με χαλαρωτικό μουσικό τρόπο. Αυτό σημαίνει ένα ρολόι αντίκα. Διαφέρουν στον κόσμο των αντίκες, καθώς αποτελούν ένα πραγματικό κομμάτι τέχνης. Τουλάχιστον θα έπρεπε να είναι, μιας και είναι ρολόι αλλά και επίδειξη.\nΤα ρολόγια αντίκες είναι έπιπλα. Στολίζουν το σπίτι σας με ιδιαίτερο τρόπο. Το ρολόι μακριάς θήκης στην πραγματικότητα προήλθε από ένα επιτοίχιο ρολόι εκκρεμούς, με τη θήκη να προστίθεται για να κλείνει στο εκκρεμές. Από τότε, το ρολόι με μακριά θήκη έχει γίνει από μόνο του μια μορφή τέχνης και είναι ιδιαίτερα περιζήτητο από τους συλλέκτες αντίκες και τους λάτρεις των ρολογιών. Όπως συμβαίνει με κάθε τύπο επίπλου, υπάρχουν πολλά πράγματα που καθορίζουν την αξία και την ελκυστικότητά τους. ιδιαίτερα τη ζωή, την κατασκευή και την εμφάνισή του. Τα ρολόγια μακράς θήκης κορυφαίας ποιότητας από το 1700 είναι γνωστό ότι έχουν αξία περίπου 500.000,00 $.\nΣτο παρελθόν, το ρολόι του παππού ή το ρολόι μακράς γραφής όπως αποκαλείται μερικές φορές ήταν παντού. Εκείνες τις μέρες, τα σπίτια είχαν πολύ ψηλά ταβάνια, οπότε δεν υπήρχε πρόβλημα να το στήσω στο σαλόνι ή στο διάδρομο. Ωστόσο, σήμερα, τα ανώτατα όρια είναι πολύ χαμηλότερα. Επομένως, εάν ενδιαφέρεστε να αγοράσετε ένα ρολόι με μακριά θήκη, φροντίστε να ελέγξετε το ύψος της οροφής σας και τις μετρήσεις της εξώπορτας σας. Θέλετε να μπορείτε να το φέρετε χωρίς ζημιά.\nΩστόσο, εάν θέλετε ένα μικρότερο συλλεκτικό κομμάτι, ένα vintage ρολόι με μανδύα θα εμπλουτίσει αναμφίβολα το νοικοκυριό σας τόσο σε κομψότητα όσο και σε αξία. Φανταστείτε ένα μικρό ρολόι που μπορεί να χωρέσει στο κομμάτι του μανδύα ή στο ράφι, προσθέτοντας γοητεία στο σπίτι σας και αυξάνοντας την αξία με τα χρόνια. Είναι το τέλειο οικογενειακό κειμήλιο.\nΤα ρολόγια κορνίζας τοποθετούνται συνήθως σε ένα ράφι ή πάνω από ένα τζάκι, και ως εκ τούτου, είναι αρκετά μικρά και ελαφριά. Το ρολόι αντίκα μαντελ είναι διαφορετικό από το vintage ρολόι τοίχου, του οποίου οι κινήσεις είναι ανοδικές στην πίσω σανίδα. Οι κινήσεις του ρολογιού του μαντελ ήταν τοποθετημένες σε μια σανίδα καθίσματος. Μερικά παλιομοδίτικα ρολόγια mantel, ιδιαίτερα τα γαλλικά στυλ, είναι περίτεχνα διακοσμημένα κομμάτια. Τυλίγονται από ένα κλειδί και έχουν επίσης ένα αιωρούμενο εκκρεμές. Το vintage γαλλικό ρολόι μαντέλ είναι πολύ περίτεχνο, με πολλά από αυτά να διαθέτουν μικρές αγγελικές φιγούρες.\nΣυμπερασματικά, υπάρχουν πολλοί διαφορετικοί τύποι vintage ρολογιών για να διαλέξετε. Οποιοδήποτε στυλ θα ήταν μια υπέροχη προσθήκη στη διακόσμηση του σπιτιού σας. Ωστόσο, εάν ένα πραγματικό vintage ρολόι βρίσκεται εκτός του εύρους τιμών σας, μπορείτε πάντα να αγοράσετε ένα ωραίο αντίγραφο ρολογιού αντίκα.


OnePlus 7: Τιμή, χαρακτηριστικά και πού να αγοράσετε\nΤεχνικό δελτίο του OnePlus 7\nΗ εύρεση της καλύτερης τιμής για το OnePlus 7 δεν είναι εύκολη δουλειά. Εδώ θα βρεις πού να αγοράσεις το OnePlus 7 στην καλύτερη τιμή. Ψάχνουμε συνεχώς τις τιμές σε περισσότερα από 100 καταστήματα για να μπορείς να βρεις το αξιόπιστο κατάστημα με την καλύτερη τιμή.\nOnePlus Nord 2Από 269 €\nOnePlus 10 ProΑπό 755 €\nOnePlus 9RTΑπό 365 €\nOnePlus 9 ProΑπό 571 €\nOnePlus AceΑπό 342 €\nΤιμές OnePlus 7\nOnePlus 7 • Κίνα · 8GB · 256GB\nOnePlus 7 • Κίνα · 12GB · 256GB\nOnePlus 7 • Ινδία · 6GB · 128GB\nOnePlus 7 • Ινδία · 8GB · 256GB\nOneplus 6TΑπό 216 €\nOnePlus 7TΑπό 285 €\nOnePlus 8Από 313 €\nΣχεδιασμός και Υλικά του OnePlus 7\nΠροβολή όλων των απόψεων για τη συσκευή OnePlus 7\nΙσχύς και Υλικό του OnePlus 7\nΣυνδεσιμότητα του OnePlus 7\nΜπαταρία του OnePlus 7\nΛογισμικό του OnePlus 7\nΚριτικές χρηστών του OnePlus 7\nΘέλεις να πεις την άποψή σου για το OnePlus 7;\nΓΙΑ ΟΣΟΥΣ ΞΕΡΟΥΝ ΑΠΟ SMARTPHONE\nΦΑΝΤΑΣΤΙΚΟ... ΕΧΟΝΤΑΣ ΕΜΠΕΙΡΙΑ ΑΠΟ ΝΑΥΑΡΧΙΔΕΣ ΟΛΩΝ ΤΩΝ ΕΤΑΙΡΙΩΝ, ΑΠΟ ΤΗΝ ΓΕΝΝΗΣΗ ΤΩΝ SMARTPHONE...\nΛΕΙΤΟΥΡΓΙΚΟ 10 ΑΣΤΕΡΙΑ\nΤΑ ΠΑΝΤΑ ΣΤΗ ΣΥΣΚΕΥΗ\nΈχει ένα από τα πιο ρευστά android, λαμβάνει συχνά ενημερώσεις, καλό ήχο και απόδοση, οι κάμερες είναι κακές αν και βελτιώνονται με το gcam.\nΠολύ ρευστό λειτουργικό σύστημα\nΛείπει η υποδοχή ήχου.\nΧειροτερεύει με το πέρασμα του χρόνου και τις ενημερώσεις. Πρώτος χρόνος αγοράς, τρελό.\nΤότε ήταν ένα καλό κινητό, αφού ενημερώθηκε σε A11, έχει πολλά σφάλματα.\nΚακή τοποθεσία GPS (από το A11)\nOnePlus 7Global · 6GB · 128GBΑπό 298 €\nOnePlus 7TGlobal · 8GB · 128GBΑπό 285 €vs\nΣυχνές ερωτήσεις σχετικά με το OnePlus 7.\nΠοια είναι τα χαρακτηριστικά του OnePlus 7;\nΑυτά είναι τα κύρια χαρακτηριστικά και προδιαγραφές του OnePlus 7:\nΠοια είναι η τιμή του OnePlus 7;\nΗ τιμή του OnePlus 7 στη χώρα Ελλάδα κυμαίνεται μεταξύ 298€ και 418€ ανάλογα με τη συγκεκριμένη έκδοση και τις δυνατότητές της. Παρακάτω μπορείτε να δείτε τις τρέχουσες τιμές για τις διαφορετικές εκδόσεις του OnePlus 7:\nOnePlus 7 - Global · 6GB · 128GB: 298 €\nOnePlus 7 - Global · 8GB · 256GB: 298 €\nOnePlus 7 - Κίνα · 8GB · 256GB: 377 €\nOnePlus 7 - Κίνα · 12GB · 256GB: 418 €\nΠόσο καλό είναι το OnePlus 7;\nΤο OnePlus 7 έχει μια μέση βαθμολογία 9.3 με βάση τις αξιολογήσεις των χρηστών του Kimovil.\nΠόσο διαρκεί η μπαταρία του OnePlus 7;\nΗ μπαταρία του OnePlus 7 έχει χωρητικότητα 3700 mAh και η εκτιμώμενη διάρκεια ζωής της μπαταρίας είναι πάνω από μια ημέρα σύμφωνα με τους χρήστες του Kimovil.\nΣε ποια χρώματα είναι διαθέσιμο το OnePlus 7;\nΤο OnePlus 7 είναι προς το παρόν διαθέσιμο μόνο στο Black.\nΠότε ήταν η ημερομηνία κυκλοφορίας του OnePlus 7;\nΤο OnePlus 7 παρουσιάστηκε την Τρίτη, 14 Μαΐου 2019.\nΠοια κάμερα διαθέτει το OnePlus 7;\nΤο OnePlus 7 διαθέτει %camera_type και ο κύριος αισθητήρας της είναι ο Sony IMX586 Exmor RS με ανάλυση 48Mpx.